Our Blood & Guts — Arteleku.net\n2012/10/19 - 2012/11/07\nErakusketaren izena: Our Blood & Guts\nArtista: Ivan Gomez\nEgunak: urriaren 19tik azaroaren 7ra (09:00etatik 20:00etara)\nInaugurazioa: urriaren 19an, arratsaldeko 19:30ean. 18:00etan, Pablo Marteren hitzaldia: El contrato del espejo.\nUrriaren 19tik azaroaren 7ra bitartean Artelekun ikusi ahal izango dugun Our Blood & Guts (gure odola eta erraiak) erakusketan ikusgai izango dugu Ivan Gomezen lana, Gipuzkoako Foru Aldundiak 2011n eman zion sorkuntza artistikoko beka jaso ondoren egindakoa.\nProiektua ikertzeko, artistak egonaldi bat egin zuen Medellinen (Kolonbia) informazioa jasotzeko indarrez desagerrarazia izan den kideren bat duten familien dolu prozesuei buruz. “Desagerrarazitako senitartekoak dituzten familietako dolu prozesuaren barruko hutsuneak egoera irreal bat sortzen du, ez-gorputzeko egoera bat, etendako dolu egoera bat, ez egote fisiko bat baina ez psikologikoa. Ez egotearen presentzia. Eklipse horrek egiturazko krisi bat sortzen du familiarengan, puntu itsuaren inguruko neurosi bat, jabetzeari aurka egite bat eta desengainu bat ez bakarrik bizitzarekiko baita heriotzarekiko ere (…) Dokumentu horiek bildu nahi nituen bizipen arrasto bat, kolore paleta bat sortzeko eta, hortik abiatuta, bilaketa prozesuari hasiera emateko sinbolikoagoa den ordena baten barruan. Nire asmoa ez da lan dokumentala edo historikoa egitea; aitzitik, ulertu nahi dut nola bildu eta jasotzen duten informazioa diziplina horiek, gero eduki horrekin lan egiteko modu pertsonalean.”\nErakusketa honek formatu ezberdinen arteko elkarrizketa bat jasotzen du: bideoa, argazkia, marrazkia edo eskultura, eta horiek guztiek adierazten dizkigute “zenbait denborazkotasun: (…) Oroimenaren berealdiko denbora. Dolu garaia eta ahazte garaia. Basakeriaren, barkamenaren eta lotsaren garaia. Desioen, itxaronaldien, atsedenaldiaren denbora zehaztugabea, erabilezina edo ez. Aldi berean, kontraesanen, okerren, nahigabearen, amaieren kateamenduaren, ezintasun argiaren denbora.” Pablo Marte kultur ekoizleak azaltzen duen moduan.\nErakusketa dela eta, inaugurazio egunean gure artean izango dugu Pablo Marte (http://www.pablomarte.com/,) eta El Contrato Del Espejo. izeneko hitzaldia eskainiko digu. Hitzaldian, lotura bat ezarriko du Peter Weissen Prozesu berria saiakeraren eta Franz Kafkaren Prozesua eleberriaren artean. Eleberri hori, hain zuzen ere, erreferente izan zuen Ivan Gomezek bere proiektua garatzeko.\nIvan Gomez, Bartzelonako Unibertsitateko Arte Ederretako lizentziatua, eszenaratze ikastaro bat egin zuen San Antonio de los Bañoseko (Kuba) Zine Eskolan. Bere lanean objektuen eta irudien arteko elkarrizketa bat proposatzen du, topaketa bat ahalbidetuz “Bestearekin”. Bere lana ikusgai egon da, besteak beste, Madrileko La Casa Encendidan, Bartzelonako Jove Arte Aretoan, New Yorkeko Issue Proyect Roomen, Cacereseko Vostell Malpartida museoan, Kubako Camagüey Bideoarte Jaialdian edo Berlingo SIM Gallerym. JustMad feriako bi ediziotan parte hartu du. www.ivangomez.net\nNahi ez badugu ere, guztiak dauka bere denbora, heriotza dei bat, oihartzunak zeinaren durunditik eraiki baitziren zibilizazioak eta kulturak. Hortaz, erakusketa honek hainbat denborazkotasun iga-rotzen ditu: denbora geologikoa, adimen eraikitzaile baten denbora… Baita hondamenaren denbora ere, etorkizun bat edo iragan bat, nahi den moduan, non adimen hori iragan bihurtu den, izan zen bai, baina orain, izan zenaren hondarra baino ez da. Oroimenaren berealdiko denbora. Dolu garaia eta ahazte garaia. Basakeriaren, barkamenaren eta lotsaren garaia.\nDesioen, itxaronaldien, atsedenaldiaren denbora zehaztugabea, erabilezina edo ez. Aldi berean, kon-traesanen, okerraren, nahigabearen, amaieren kateamenduaren, ezintasun argiaren denbora.\nHala eta guztiz ere, Our Blood and Guts (gure odola eta erraiak) lanean, denbora, baita ere eta batez ere, paisaia bat da, eszenatoki bat, non arkitektura mnemoniko baten oina marraztuta agertzen baita, proiektu modura. Artista ondorengo premisa honetatik abiatu baitzen: senitarteko bat desagertu egin da, bat-batean, arrastorik utzi gabe. Lege ondorioetarako, hildakotzat joko da ezarritako epe batzuk betetzen direnean. Familiarentzat eta adiskideentzat, denbora hori, nolabait ere, ez-denbora bat da, zeinak dolua galarazteaz gain, oroimenaren berridazketa jakin bat egitera bultzatzen duen, bat-batekoa eta aldizkakoa den testu bat, kontakizun burutuen irmotasunari, eraikin sendo gisa erai-kitzeari aldez aurretik uko egiten dion testua, nahiz eta ohikeriak besterik ezarri.\nLurralde horretan Ivan Gomezek objektuak eta irudiak kokatzen ditu hainbat figuraren inguruan: Teeteto izeneko ilargiko krater baten oinean aurkitutako laino batetik abiatuta, eta lotura eginda izen bereko Platonen elkarrizketarekin, non aztertzen baita jakintzak zer arrasto uzten duen eta nola irau-ten duen esperientzian eta oroimenean, Our Blood and Guts lanak prozesu horien izaera lausoa eta opakoa azpimarratzen du, eta prozesu horien gaua eta lainoa, pertsonak desagerrarazteko eta depor-tatzeko naziek onartutako dekretu latzean bezala, gizakien osteko zibilizazio baten berezko prakti-kak dira, Legearen alderdi formal hutsa enegarrenera berretuta, erakusketan bertan ere aipatzen den Kafkaren Prozesua idazlanean bezala.\nAxolagabetasun kaltegarri bat nora ezean dabil, mamu baten antzera, modernitateko museo handie-tako apalen eta bitrinen artean. Arroka plutonikoen saila izan, kuaternarioko geologia, Ming dinas-tiako ontziak, Suaren Lurraldeko Ona indigenen kanoak, Carlos III.aren txanpon bilduma edota XVIII. mendeko lehoi disekatua izan, objektu bakoitzaren denbora dagokion fitxako erreferentziari doituz gero, ezinbestean mutu eta aldatuta gelditzen da objektu bakoitzak berea zuen denbora, kata-logazioaren eta artxiboaren bidez atxiki ezin diren existentzia frekuentziatan asaldatzen dena. Axo-lagabetasun hori, mamua bezala, ez-denbora baten inguruan dabil, baina arrasto baten, oroimen ba-ten aurpegia erakusten du beti. Berezkoak, orduan, artxiboaren eta memoriaren arteko banaezinta-sunaren itxura hartzen du, hala, adibide bat jartzeko, Berlingo Museum für Naturkunde museoan disekatuta dauden animaliei begiratzen badiegu, nolabait ere behartuta sentitzen gara denbora jakin batean kokatzera, eta hori defendatzeko, zenbait historia beste batzuen aldean gailentzearren, hala egin dezaketenak agertuko dira erregistro ordenatuaren eta kontrol zehatzaren aginpidearekin, eta euren kultur eraikuntzaren izaera hegemonikoak ematen dien kaudimenarekin, zeinak ez duen desa-dostasunik onartzen. Arima argiak. Disekatutako animali horietako josturek ere badakite axolaga-beki bizi duten denbora hori betikotasun kezkagarri bati begira egindako irudikapen baten denbora baino ez dela, eta beraiek ez direla inoiz betikotasun horren parte izatera helduko: ez daukate zain eta ez dagokie.


Energia metaketa: erredox orekatik baterietara — UPV/EHU Ikasmaterialak\nEnergia metaketa: erredox orekatik baterietara https://ikasmaterialak.ehu.eus/kimika/energia-metaketa https://ikasmaterialak.ehu.eus/@@site-logo/logoa.png\nPaula Serras Malillos. Eibarko Industria Ingenieritza Teknikoko Unibertsitate Eskolako (UPV/EHU) behin-behineko lan-kontratupeko irakasle ez-doktorea - 2012/2013 kurtsoa. Helbide elektronikoa: paula.serras@ehu.es. Telefonoa: 946015801.\nVerónica Palomares Durán. Zientzia eta Teknologia Fakultateko Kimika ez-organikoa saileko ikertzailea eta irakaslea. Helbide elektronikoa: veronica.palomares@ehu.es. Telefonoa: 946015995\nTestu honen helburua da erredox orekarekin zerikusia duten kontzeptuak finkatzea, eta horren aplikazio ezagun bat (bateriak) sakonki komentatzea. Horretarako, lehenik eta behin, elektrokimikaren oinarriak aurkeztuko dira: oxidazio-zenbakiak, erredukzio eta oxidazio kontzeptuak, pila galbanikoak, elektrolisia, potentzial estandarra (elektrodo potentziala eta zelda-potentziala), etab. Honetaz gain, gaur egun elektrokimikarekin zerikusia duen aplikaziorik garrantzitsuenetariko bat energia metaketa da. Alde batetik, ezinbestekoa agertzen zaigu eguneroko hainbat tresna erabiltzeko: adibidez, ordenagailu eramangarria, telefono mugikorra, mp3, etab. Zentzu honetan, guztiok dakigu tresna eramangarriak erabitzekotan bateriak behar ditugula, eta ,ondorioz, erredox erreakzioen garrantzia. Bestetik, garraio elektrikoa edota energia berriztagarriak diren arlo berriak indartzeko funtsezkoa izan daiteke: energia berriztagarriak, adibidez, ez daude gure esku etengabe; alegia, haizea, eguzkia, mareak, eta abar ezin ditu nork bere nahierara lortu, naturaren menpe daudelako. Horregatik, helburu garrantzitsuena, gaur egun, zuzenean erabiltzen ez den energia hori metatzea da, energia-iturri hauek hobeto kudeatzeko eta sare elektrikoan duten eragina zabalagoa izan dadin. Horretarako, bateriak erabil daitezke, metaketa egonkorreko bateriak.\nTestuliburu honek, adibide praktikoak, kuriositateak eta ariketa errazak eskainiko ditu. Halaber, informazio-iturri gehiago aipatuko ditu: liburuak, bideo-linkak, eta abar; gure asmoa, horrekin, ikasleek elektrokimikarekin eta batez ere bateriekin erlazionaturiko informazio argia eta txukuna eskura izatea da.\nIkasmaterial hau hainbat titulaziotan izan daiteke erabilgarri: Eibarko Energia Berriztagarrien Ingenieritzako Graduan, eta bai Kimikako Graduan edo Ingenieritza Kimiko Graduan ere.\nA.1. ELEKTROKIMIKAREN OINARRIAK: ERREDOX OREKA\n1.2. Oinarri nagusiak: oxidazioa eta erredukzioa\n1.3. Pila galbanikoak: prozesu espontaneoa.\n1.4. Elektrodo potentziala\n1.5. Elektrolisia: prozesu ez-espontaneoa.\nA.2. ENERGIA-METAKETA GIZARTEAN\n2.1. Zertarako metatu nahi dugu energia?\n2.2. Energia-metaketa motak\n3.2. Egitura eta ezaugarriak\n3.3. Bateria motak: primarioak eta sekundarioak.\n3.4. Prozesu elektrokimikoaren zinetika eta polarizazioa.\n3.5. Bateriaren lan-tentsioa\n3.6. Bateria baten errendimenduan eragina duten parametroak:\n3.7. Bateria baten balio-bizitza\nA.4. BATERIEN GAUR EGUNGO APLIKAZIOAK\n4.1. Bateria primarioak\n4.2. Bateria sekundarioak


Kamiseta tekniko mahuka-luzea. Kremailera erdia dauka lepoan. Dryshell Eco ehuna. Dryshell Eco ehun arinagoa besapeetan, transpiragarritasun handiagoa emateko. Erabili ondoren birziklatutako plastikozko botilekin egina da ehuna. Arina, erosoa eta freskoa. Izerdia xurgatu, eta kanporatu egiten du. Berehala lehortzen da. Bakterioen aurkako S-Café tratamendu naturala. Usain txarrak eragozten ditu. Jostura lauak.


Gehitu: 1234. zenbakia, Xinsongjiang Road, Songjiang Shanghai Shanghai Txina\nTel .: + 86-21-37782156\nPosta elektronikoa: info@shzhj.com\nErrematxearen diametroa, luzera eta irekidura zehaztea\nErrematxea denean, errematxaren diametroa handiegia bada, konformazio gogorragoa zailagoa da, xafla deformazioa egitea erraza da. Aitzitik, errematxearen diametroa txikiegia bada, errematxaren indarra ez da nahikoa, ondorioz errematxe kopurua eta c ...\nZilarrezko kontaktuen datu konposatuak\nZilarrezko kontaktu konposatuek irekiera eta itxiera elektriko elektriko eta elektroniko elektriko eta elektronikoak aipatzen dituzte, bereizketaren eta ukipenaren elkarguneak, ukipen unean terminal metalikoak berehala beroa eta txinpartak sortzen dituelako, bere ukipen puntua eraginda ...\nUrrezko eta zilarrezko aleazioko alanbrea, esterlina zilarrezko alanbrea eta kobrezko haria, hobe\nKaixo, Ongi etorri Shanghai ZHJ Technologies CO., Ltd.-ra hobe da hiru materialen eroalerik ez badago. Maiztasun baxuko kobrezko hari kopurua zertxobait handiagoa da, eta maiztasun altuena nahiko txikia da, eta horrek soinu eremu bertikala hiru dimentsiotako bihurtuko du eta ...\nZilarrezko aleazioaren aplikazioa\nZilarrezko aleazioen aplikazio nagusiak hauek dira: (1) Zilarrean oinarritutako soldadura, batez ere zilar-kobre-zink aleazioan oinarritutako aleazioetan oinarritutako aleazioetan oinarrituta, hala nola AgCuZn serieak, AgCuZnCd serieak, AgCuZnNi serieak; zilarrezko Nikel aleazio, zilarrezko kobre aleazio; % 90 zilarra eta% 10 kobrea duen aleazioari moneta sil ...\nZilarrezko kontaktuaren lan errendimendua hobetu daiteke\nZilarrezko kontaktuak erretzea saihesteko, kontaktu estatikoa terminal kurbatu batean, tarteko kontaktuaren atal irtena. Beraz, arkua ez da errekuntzaren ukipen-gainazalean egongo. Harremanetarako formulario hobea da, eta bere aplikazioa gero eta zabalagoa da. Laneko pr ...\nEnergia ukipen-gainazalean eta nean kontzentratzen da\nArkua deskargatzeko prozesua, arkuaren erroak prozesu fisiko termikoa sortzen du kontaktuaren gainazalean eta gainazaleko geruzan energia askatu kontzentratuaren ondorioz, zilarrezko harremanetarako materialen urtzeak eta lurruntzeak eraginda, hau da, zilarrezko kontaktuaren ablazio elektrikoa. Korronte txikian eta laburrean ...\nBirbidali kontaktuen babesa eta harremanetarako gaiak\nJakin badakigu kontaktuen erreleek Mosfet orokorra baino krudelagoa izan behar dutela, erreleen karga Mosfet baino askoz ere handiagoa da. Karga arrunteko DC motorra, DC enbragea eta DC elektrovalbula arruntak, pertzepziozko karga etengailu hauek itxita daude, ehunka edo milaka volteko indar elektroeragileak eraginda ...


Gizon bat atxilotu dute Bilbon, Internet bidez adingabeei 45 abusu egitea egotzita\nAtxilotua adingabeei egindako sexu-abusuen 12 delituren egiletzat jotzen da beste zenbaiten artean.\nGuardia Zibilak, Nafarroan abiatutako operazio batean, 22 urteko gizon bat atxilotu du Bilbon, adingabeei egindako 45 sexu-abusu delituren ustezko egilea delakoan. Gizon horrek adingabeei zuzendutako web atariak erabiltzen zituen biktimekin harremanetan jartzeko, eta, ondoren, mehatxu egiten zien materiala lortzeko.\nGuardia Zibilak jakitera eman duenez, 13 eta 15 urte arteko 12 biktima aurkitu dituzte Hego Euskal Herrian, Balear Uharteetan, Sevillan, Tarragonan, Zaragozan eta Bartzelonan.\nAtxilotua adingabeei sexu-abusuak egiteagatiko 12 delituren egiletzat jotzen da, 16 urtetik beherakoei sexu-erasoak egiteagatiko 9 delituren egiletzat jotzen da, frogatutzat jotzen baita biktimak larderia larrian jarri zituela, 12 adingabeen ustelkeria-delituren egiletzat, sexu-ekintza esplizitu jakin batzuk egiteko eskatzen baitzien, eta adingabeen artean pornografia zabaltzeko 12 delituren egiletzat; izan ere, adingabeengandik jasotzen zituen artxiboak aldi berean banatuak zirela egiaztatu ahal izan da.\nBeste adingabe batzuen artean, berria lortzeko Guardia Zibilak ikerketa abiatu zuen Nafarroako bere bulegoan adin txikiko gazte batengatik jarritako salaketa bati esker; izan ere, hainbat argazki eta bideo biluzi bat bidali zizkion gizon bat mehatxatzen ari zen, eta, irudi gehiago bidaltzen ez bazion, hura salatzearekin mehatxatzen zuen.\nIkertzaileek atxilotua identifikatzea lortu zuten, 13 urtetik aurrera ezezagunekin zuzenean txateatzeko webgune batean biktimarekin harremanetan jarri ondoren. Atari hori adingabeek erabili ohi dute.\nLehen kontaktu horretan, atxilotuak 15 urteko gazte bat zela esan zuen, eta elkarrizketa labur bat izan ondoren, biktimari telefono-zenbakia eskatu zion, telefono-mezularitzako aplikazio baten bidez hitz egiten jarraitu ahal izateko; izan ere, txata ixten zuenean, ez zuten berriro komunikatzeko modurik izango, anonimoa zelako.\nBiktimak telefono mugikorra eman zion, eta atxilotuaren mezuak jasotzen hasi zen; harekin normaltasunez hitz egiten jarraitu zuen, harik eta argazki biluzi bat bidaltzeko eskatu zion arte, eta mehatxatu egin zuen, argazkia bidaltzen ez bazuen.\nAdingabea sartu eta lehen argazkia bidali ostean, atxilotuak material grafiko gehiago eskatu zion, eta jasotako argazkia sare sozialetara igotzearekin mehatxatu zuen.\nAtxilotuaren telefono mugikorraren azterketatik txat osoa lortu zuten salatzailearen eta adingabe salatzailearen artean, bai eta trukatutako artxiboak ere. Era berean, telefono horretan beste adingabe batzuekin elkarrizketa gehiago zeudela egiaztatu zen, eta horiei ere estortsioa egiten ziela, argazki intimoak bidal ziezazkioten.\nDatu horiekin, Guardia Zibileko ikertzaileek atxilotuaren biktima izan ziren 11 adingabe identifikatu eta aurkitu zituzten.


Hasiera eman zaio Eibarren hiri-ibilbideen zirkuitu osasungarrien sarea eraikitzeko prozesuari zirkuitoak zehazten dituen proiektu baten idazketarekin — Eibarko Udala\nHasiera eman zaio Eibarren hiri-ibilbideen zirkuitu osasungarrien sarea eraikitzeko prozesuari zirkuitoak zehazten dituen proiektu baten idazketarekin\nMahai tekniko batek, gizarte-mahai batek eta landa-lanak zehaztu dute zein diren ibilbiderik komenigarrienak. Hiru zirkuitu proposatu dituzte: San Juan-Amaña, San Juan-Azitain, eta San Juan-Ipurua-Unbe-Txonta.Aurtengo lehenengo seihilekoan egitekoa den bigarren fasean, zirkuituak seinaleztatuko dira; eta, hirugarrenean, dinamizazio-lana egingo da eta jendarteratu egingo dira ibilbideak.\nEibarko Udalak lehenengo urratsak emanak ditu jada hirian hiri-ibilbideen bidezko zirkuitu osasungarrien sarea abian jartzeko. Gaian zerikusia duten gizarte-eragile guztiekin parte hartzeko prozesu integral baten ondoren, proiektu idatzi da; horretan zehaztu dira ekimenak izango dituen zirkuituak, eta zein egokitzapen eta konponketa nagusi egin behar diren zehaztutako eremuetan zirkuituak erabiliko dituzten oinezkoen erosotasuna bermatzeko.\nHorrela, hiri inguruko zein hiriko ibilbideak diseinatuko dira, neurrizko jarduera fisikoa eguneroko bizimoduan txertatzen gonbidatzeko, eta , horrela, pertsona sedentarioen ongizate fisiko eta mentala hobetzeko, bereziki adineko pertsonena.\nOrain burutu den fasea, zirkuituak zehaztekoa, hiru lerroren bidez egin da: mahai tekniko bat, gizarte-mahai bat, eta landa-lana. Mahai teknikoan, hainbat arlotako eragileek hartu dute parte: ingurumen, kirol eta osasun publikoko teknikariek; Hirigintza, Obrak eta Gizartekintza sailetako udal teknikariek; Udaltzaingoak; Debegesak; Esperientzia Eskolak…\nGizarte-mahaian, adineko pertsonen eta Andretxearen ordezkariek hartu dute parte, besteak beste.Eta, landa-lanean, ingurunea aztertu da: orografia, espazio publikoen eta ekipamenduen sarea, mugigarritasun-sarea, oztopoak… Horrela, hurbilketa bat egin da ikusteko zer ibilbide prestatu daitezkeen.\nGainera, ibiltarien ohiturak aztertzea eta euren ekarpenak jasotzea hirigunera eta hiri inguruko ingurunera ere zabaldu da. Proposamena herritar guztiei zuzendua da, eta, zirkuituak zailtasunaren arabera sailkatzen dituen eskema baten bidez, hainbat ibiltari motari erantzun diezaieke, zeini bere egoera fisikoaren arabera. Ibilbide guztiek Anbulatorioaren aldean izango dute abiapuntua, Toribio Etxebarria eta San Juan kaleen gurutzean.\nHorrela, zailtasun ezberdineko hiru zirkuitu borobil aurreikusten ditu parte-hartze prozesutik ateratako behin betiko proposamenak: zirkuitu “erraz” bat (San Juan-Amaña), “zailtasun ertaineko” zirkuitu bat (San Juan-Azitain), eta zirkuitu “zail” bat (San Juan-Ipurua-Unbe-Txonta). Bai zirkuitu “errazak”, bai zirkuitu “ertainak”, ia lau kilometroko luzera daukate; "zaila”, berriz, ia aurrekoek duten luzerako bi erdi berdintsuek osatua da. Euren luzera dela eta, lehenengo biak hiru ordu laurdenez ibiltzekoak dira, gutxi gorabehera; beraz, urkila idealean sartzen dira, hura baita ordu erdiaren eta ordu betearen artekoa.\nZirkuituak zehazteko fase hau amaituta, proiektuak osatzen duten hurrengo bi faseei ekingo zaie. Aurtengo lehenengo seihilekoan, proiektua amaituko da bere osotasunean. Bigarren fasean, zirkuituak seinalatuko dira (balizen eta informazio-panelen bidez). Hirugarrenean, dinamizoa egingo da, eta triptikoen, kartelen eta hitzaldien bidez sustatuko da “zirkuitu osasungarriak”·erabiltzea.\nEkimen honen bidez, Eibarko Udalak doako kirol-proposamen bat eskaini nahi du, ordutegi librekoa, norberaren beharrei egokitzeko modukoa, eta taldekako paseoak erregulartasunez antolatzeko aukera ematen duena. Zirkuitu osasungarrien sare bat da, hirian zeharreko ibilbideetan oinarritua, eta helburu dituena natura-inguruarekin lotura handiagoa lortzea eta jendeak kirola egitea. Adineko pertsonen kopurua gero eta handiago dela eta bizi-itxaropena gero eta handiago dela egiaztatzetik sortu zen ekimena.\nProiektuak 14.875 € aurrekontua du (BEZ sartu gabe), eta arlo honetan espezializatua den Projekta enpresa ari da egiten. Sare hau sortzea PSE-EEk eta EH-Bilduk lortutako aurrekontu-akordioaren barruan kokatua da, koalizio abertzaleak iazko aurrekontuei aurkeztutako zuzenketa baten ondoriozkoa.\netiketak: Osasuna, Hiri-ibilbideak, Zirkuitoak


31 oct 11 - 9 oct 12\n(Antonio Basagoititik berbideratua)\nJaio 1969ko urriaren 25a\nAntonio Basagoiti Pastor (Madril, 1969) bizkaitar politikaria da. 2008tik Euskadiko Alderdi Popularraren buru da.\nMadrilen jaio zen 1969an, eta han bizi izan zen unibertsitatean hasi arte, nahiz eta Getxon zazpi urte bizi (zazpi urte zituen arte). Antonio Basagoiti Arteta Iberdrolaren sortzaileetariko baten semea da. Gaztetan, Deustuko Unibertsitatean Zuzenbidean lizentziatu zen. 1995ean, Alderdi Popularreko kide egin zen, eta urte horretan bertan zinegotzi izan zen Bilboko Udalean. Denboraldi labur batez, 1998ko urritik 1999ko martxora, Espainiako Gaztediaren Institutuko zuzendari nagusia izan zen. Azken urte horretan, Bilboko Udalera itzulirik, bera izan zen Alderdi Popularraren hautagaia Bilboko alkatetzarako. 2004an, Bizkaiko Alderdi Popularreko lehendakari izendatu zuten. 2008 arte, Bilboko Udaletxeko PPko bozeramaile izan zen.\n(Gaztelaniaz)Basagotiren 2.0 webgunea\nArtikulu hau Bizkaiko biografia bati buruzko zirriborroa da. Wikipedia lagun dezakezu edukia osatuz.\nOrrialdearen azken aldaketa: 16:31, 13 martxoa 2012.


BAZTANEKIN ZERIKUSIA DUTEN IKASKETA AKABERAKO LANENDAKO LAGUNTZA BERRIAK EMAN DITU UDALAK\nBaztango Udalak ikasketa akaberako lanak edo proiektuak diruz laguntzeko bigarren deialdiko laguntzak ebatzi berri ditu. Aurtengo onuradunak Nahikari Vesga Maisterrena amaiurtarra eta Ainhoa Astiz Goñi lekaroztarra dira.\nNahikari Vesga Euskal Ikasketetako graduko ikaslea da EHUren Gasteizko fakultatean eta bere lana Baztango galdegai egitura baten azterketa izanen da; horrek hizkuntzaren teoriarako dituen ondorioak esploratuz.\nAinhoa Astiz Goñi, bertzalde, Haur Hezkuntza graduko ikaslea da NUPen, Iruñean eta ikasketa akaberarako “Adimen anitzak haur eskola baten antolaketan” izenburuko lana eginen du. Lan honek Baztango Haur Eskolaren hezkuntza aztergai izanen du eta Baztan Haur Eskolaren eta Adimen Anitzen Teoria nola bateratzen diren ikertuko du.\nIkasle bakoitzak lana egiteagatik 500 euroko laguntza jasoko du. Ortziralean epaimahaia bildu zen eta aipatu proiektuek deialdiko baldintzak betetzen zituztela ikusirik laguntza ematea erabaki zuen. Epaimahia Baztango alkateak, udal idazkariak, Garalurreko teknikariak eta Lanbide eskola eta Lekarozko ikastetxeetako zuzendariek osatzen dute. Deialdiak udal aurrekontuetan 2.000 euroko kontusaila zuen, lau laguntza eman ahal izateko, nahiz bi bakarrik aurkeztu diren.\nDeialdiaren onuradunek dirulaguntza jasotzeko lanak egin eta tutorearen ongi ikusia beharko dute. Behin lana eginda, bakoitzak bere herrian lanaren aurkezpen publikoa egin beharko du.\nAurtengo deialdia iazkoaren segidan heldu da eta deialdiaren hasierako helburuei jarraiki, poliki-poliki Baztani buruzko ezagutza corpusa eraikitzen ari da. Iaz Alaitz Arretxea, Josune Berho eta Oihana Otxandorenak turismoaz, XVII-XVIII. mendeetako goi-mailako etxe tipologiaz eta mutil-dantza eta nesken parte hartzeaz lanak egin zituzten. Ikusten ahal den bezala izaera eta jakintza arlo desberdineko lanak.\neuskara Hezkuntza Udala


Goxua txapelketa hastera doa\nArgitaratua: 07 Iraila 2016\nHilabete honetan martxan jarriko dugu Larraun eta Lekunberriko Goxua Txapelketa. Izen emate epea iraliaren 19an bukatuko eta apuntatzerakoan 1. maialn edo 2. mailan apuntatu al zarete. Aurten txapelketaren datak pixka bat atzeratu ditugu bikote gehiago animatzeko, ze azken urte hauetan abuztuan hasita beherakada handia somatu dugu partehartzean.\nEdizio honetako ideia irailan hasi eta azaroan bukatzea da, Aldatzeko festekin batera. Animatzen bazarete deitu mankomunitatera edo Plazaolako Kirolgunetik pasatu izen emate orria betetzera.\nSari ederra dago irabazleentzako eta izen emate kopuruaren arabera zehaztuko ditugu bestelako sorpresak.\nAnimatu zaitezte Larraungo eta Lekunberriko frontoiak bizirik mantentzera!!\nArgitaratua: 12 Abuztua 2016\nArgitaratua: 15 Uztaila 2016\nFUTBOL 7 TXAPELKETAREN FINALAK\nArgitaratua: 04 Uztaila 2016\nAurreko uztailaren 2an, Futbol 7 Txapleketako finalak jokatu ziren Lekunberriko futbol zelaian eta "Izkiña jatetxeko" taldekoak irabazi zuten lehenengo saria, hain zuzen ere 300€ko sari ederra. Aluminei taldekoak bigarren postuan geratzen zirelarik, 200€ sari batekin ere.\nHirugarren postua Irañetako Txapel Azpi taldekoentzat izan zen 100€ko sariarekin, penaltietara irabazi behar izan zuten... Gehiago irakurri\nPlazaola Natur Bideko Maratoiaren aurkezpena\nFrontenis txapelketako irabazleak Arregi eta Zubiria bikotea\nAtzo Frontenis txapelketako finalak jolastu ziren Lekunberriko frontoian, Berrobiko Arregi-Zubiria bikotea eta Irurtzungo Ramontxo-Asierrren artean, azkenean 33-21ko emaitzarekin. Lehenengo aldiz da bikote gazte hau gure txapelketan parte hartzen dutela eta gainera irabazle bukatu, 200€eko saria eta bertako produktu poltsa bat eraman zuten ondo ospatzeko.\nBigarren postuan 100€ saria eraman zuten... Gehiago irakurri\nSOROSLEA IZATEKO IKASTAROA\nArgitaratua: 08 Ekaina 2016


Esclavelles - Wikipedia, entziklopedia askea.\nAndre VIEUXBLED (2014-2020)\n49° 42′ 25″ N, 1° 23′ 18″ E / 49.706944444444°N,1.3883333333333°E / 49.706944444444; 1.3883333333333Koordenatuak: 49° 42′ 25″ N, 1° 23′ 18″ E / 49.706944444444°N,1.3883333333333°E / 49.706944444444; 1.3883333333333\nBosc-Mesnil, Bully, Massy, Maucomble, Neuville-Ferrières eta Quièvrecourt\nEsclavelles Frantziako udalerria da, Seine-Maritime departamenduan dagoena, Normandia eskualdean. 2013an 362 biztanle zituen.\n2007an Esclavelles udalerrian erroldatutako biztanleak 362 ziren. Familiak 138 ziren, horien artean 28 pertsona bakarrekoak ziren (20 bakarrik bizi ziren gizonak eta 8 bakarrik bizi ziren emakumeak), 51 seme-alabarik gabeko familiak ziren, 55 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 151 etxebizitza zeuden, 136 familiaren etxebizitza nagusia ziren, 7 bigarren erresidentzia ziren eta 8 hutsik zeuden. 148 etxeak ziren eta 1apartamentu bat zen. 136 etxebizitza nagusietatik 121 bere jabearen bizilekua ziren eta 16 alokairuan okupaturik zeuden; 1ek bi gela zituen, 20 etxek hiru zituzten, 43 etxek lau zituzten eta 73 etxek bost zituzten. 100 etxek euren parking plaza propioa zuten azpian. 71 etxetan ibilgailu bat zegoen eta 61 etxetan bat baino gehiago zituzten.\nEsclavelles udalerriko biztanleria-piramidea 2009an .\n2007an lan egiteko adina zuten pertsonak 229 ziren, horien artean 171 aktiboak ziren eta 58 inaktiboak ziren. 171 pertsona aktiboetatik 161 lanean zeuden (92 gizon eta 69 emakume) eta 10 langabezian zeuden (6 gizon eta 4 emakume). 58 pertsona inaktiboetatik 15 erretiraturik zeuden, 16 ikasten zeuden eta 27 "bestelako inaktibo" gisa sailkaturik zeuden.\n2009an Esclavelles udalerrian 139 unitate fiskal zeuden, 376 pertsonek osaturik. Pertsona bakoitzeko diru-sarrera fiskalaren mediana urteko 17.408,5 euro zen.\n2007an zeuden 16 komertzioetatik, 1 material elektrikoaren fabrikazioko enpresa zen, 1 bestelako produktu industrialen fabrikazioko enpresa zen, 2 eraikuntza enpresak ziren, 5 ibilgailuen saltze eta konpontze enpresak ziren, 4 garraio enpresak ziren, 1 ostalaritza eta jatetxe enpresa zen, 1 higiezinen enpresa zen eta 1 zerbitzu enpresa zen.\n2000. urtean Esclavelles udalerrian 19 nekazaritza-ustiategi zeuden, 530 hektarea erabiltzen.\nMassy (2,1 km)\nBully (2,6 km)\nSaint-Martin-l'Hortier (4,2 km)\nFontaine-en-Bray (4,6 km)\nNeufchâtel-en-Bray (4,9 km)\nFresles (5,0 km)\nBradiancourt (5,7 km)\nBosc-Mesnil (5,8 km)\nWikimedia Commonsen badira fitxategi gehiago, gai hau dutenak: Esclavelles


Irudi-eskubidearen lagatzea | Donostiako Musika Hamabostaldia\nAgiri honen bitartez, dokumentu hau onartzen duenak QUINCENA MUSICAL S.A. (IFZ: A-203436203, helbidea Av. Zurriola 1, 20002 Donostia-San Sebastián) baimentzen du bere irudia tratatu eta ustia dezan Quincena Musicalek antolatutako ekimenetan eta horren erabilera edozein euskarri digital edo analogikotan.\nEra berean, akordio hau onartzen duenak datu pertsonalen tratamendua baimentzen du aipatutako helburuen arabera, eta Datu Pertsonalen Babesteari buruzko Legean adierazitakoari jarraituz. Goian aipatutako helbidera zuzendu ahal izango zaio lagapen-hartzaileari, idatziz eta NANaren kopiarekin, sarbide, zuzentze edota baliogabetze eskubideak erabili ahal izateko.\nAgiri honi jarraiki, sinatzaileak zera adierazten du: aipatutako lagapena egiteko behar diren legezko gaitasuna eta eskubideak dituela eta, ondorioz, baimen hau inongo mugarik gabe eta doan bermatzen duela.\n* Oharra: Irudi eskubideen lagapen hitzarmen hau onartu ezean, izen emate prozesua burutzeko 943 00 31 70 telefono zenbakira deitzea nahitaezkoa izango da, adieraziz irudi eskubideen lagapen hitzarmena onartu gabe nahi duela parte hartu. Halaber, ekitaldia hastear denean, arduradun edo dokumentazio-lanetaz arduratzen den pertsonari gogorarazi beharko dio, eta honen lana errazten saiatuko da enkoadretik baztertuz. Ekitaldia bukatzean, dokumentalistarengana jo ahal izango du, bere eskubidea errespetatua izan dela ziurtatzeko.


Bertsoa eta antzerkia eskutik, ‘Erradikalak gara’ ikuskizunean. Noticias de Navarra\nBertsoa eta antzerkia eskutik, ‘Erradikalak gara’ ikuskizunean\nAne Labakak eta Beatriz Egizak Irrizikloren baitan biltzen den emanaldia eskainiko dute gaur, NAE-n\n‘Erradikalak gara’ ikuskizuneko protagonistak. (UTZITAKOA)\niruñea- Nafarroako Antzerki Eskolak (NAE) eta Iruñeko Udalak elkarlanean antolatzen dute Irriziklo umorezko antzerki programaren baitan, Erradikalak garaemanaldia eskainiko da gaur, arratsaldeko 20.00etan, NAE-n. Beatriz Egizabak ipuin kontalari eta klownak eta Ane Labaka bertsolariak eszenaratuko duten lan honetan, bertsolaritzak eta antzerkiak bat egingo dute.\nBi emakume elkartuko dira oholtza gainean, maletak kontraesanez beteta dituztela. “Erradikalak zarete” esaten diete, eta nahi zein behar luketena baino gutxiago direla pentsatuko dute. Bertso eta monologoak uztartuz, erraietatik hitz egingo dute, umorez, sustrairaino heldu nahian. Ane Labaka bertsolaria eta bertsolaritza irakaslea da;eta Beatriz Egizabal (KontuKantoi), ipuin-kontalaria eta klowna.\nSarrerak Nafarroako Antzerki Eskolako leihatilan zein webgunean erosi daitezke (www.laescueladeteatro.com) eta 3 eurotan daude salgai.\nIrrizikloren baitan, beste hiru ikuskizun eskainiko dira datozen bi asteetan. Martxoaren 14ean, emanaldi bikoitza izanen da: alde batetik, Itziar Saenz de Ojerren (Bazen behin clown) Sexijentziak askatuz;eta bestetik, Pantxika Lamur. Nik egin beharko &Ko, Ainhoa Juanizekin (Zirika Zirkus). Martxoaren 27an iritsiko da Irrizi-klo bere amaierara, Etxeko saltsak an-tzezlanarekin. Txalo Produkzioak taldeak Alan Ayckbournen testua hartu du oinarritzat ikuskizun hau sortzeko. Oholtza gainean, Aitziber Garmendia, Miren Gojenola, Mikel Laskurain eta Aitor Fernandino izanen dira endredo komedi honetako pertsonaiei bizia emanen dietenak. - M.M.P.\n‘Erradikalak gara’, gaur, 20.00etan, Nafarroako An-tzerki Eskolan. Ane Labaka (bertsolaria) eta Beatriz Egizabalekin (ipuin kontalaria eta klowna).\netiquetas: nafarroa, bertsoa


MONDRAGONek 178 milioi euroko etekinekin itxi zuen 2010eko ekitaldia, aurreko urtekoak hirukoiztuta — TUlankide MONDRAGON\nMONDRAGONek 178 milioi euroko etekinekin itxi zuen 2010eko ekitaldia, aurreko urtekoak hirukoiztuta\nTalde kooperatiboak 2010eko ekitaldiko emaitzak aurkeztu ditu: urtean, krisi ekonomikoa nozituta ere, emaitzak aurreko urtekoak baino askoz hobeak dira.\nEmaitza ekonomikoak eta salmenten guztizkoaren aurrerapena alde batera utzita, 2010eko beste albiste positibo bat da Korporazioa Industria Arloan enplegua berreskuratzeko bidera itzuli dela, eta horrek ekarri du 1.317 lanpostu gehitzea urtean batez beste okupatutako langile taldean, aurreko ekitaldiarekin alderatuta.\nEmaitza horien arrazoiak hauek dira batez ere: urteotan hartutako neurrien eraginkortasuna –bateko eta besteko neurriak, hala nola ekonomikoak, sozialak, finantzarioak, etab.–, horiei esker negozioen lehiakortasuna nabarmen hobetu ahal izan baita; MONDRAGONeko negozioen eskaintzaren dibertsitatea eta nazioarteko merkatuetan gero eta presentzia handiagoa izatea; eta berrikuntzaren aldeko apustu irmoa, 2010ean Industria Arloan egindako salmenten % 21,4 produktu eta zerbitzu berriak izan baitira, 5 urte lehenago ez zeudenak.\nAtzerriko merkatuetako presentziari dagokionez, esanguratsua da nazioarteko salmentek guztizko salmentekiko duten indizea % 63ra arte igo zela 2010ean, 2009an baino 3,5 puntu gehiago. Atzerriko ezarpenen sarean dagoeneko 77 filial daude, eta presentzia sendoa dago Europan eta gorabidean dauden hainbat herrialdetan, hala nola Txina, Brasil, India eta Errusian.\nInbertsioen atalari dagokionez, Industria Arloan 377 milioi euro inbertitu dira, eta horrek eta MONDRAGONek berrikuntzaren alde duen apustu irmoak, I+G+b-n 144 milioi euro inbertituta, arlo horietan lortutako datuak positiboak izatea ahalbidetu dute. Korporazioak dagoeneko 716 asmakuntza patente ditu, eta I+G-ko 76 proiektutan parte hartzen du, horietatik 42 nazioartekoak izanik. Arlo horretan, garrantzitsua da Mondragon Unibertsitatearen ekarpena azpimarratzea, Korporazioaren zentro teknologikoen sarea –14 zentrok osatzen dute– eta kooperatiben ahalegin berritzailea.\nBanaketaren Arloan, fakturazioa 8.277 milioi eurora iritsi zen, eta pixka bat uzkurtu da 2009arekiko, % 2,4. Ekitaldiaren ezaugarria kontsumoaren atonia izan da, baina urrats garrantzitsuak egin dira bankuekiko zorra murrizteko, kostu operatiboak hobetu egin dira, eta oinarrizko erosketarako "preziorik lehiakorrenean" oinarritutako estrategia baten alde egin da.\nFinantzen Arloan, berriz, sektoreak eszenatoki zaila izan badu ere, MONDRAGONeko entitateek ongi gainditu zuten ekitaldia, beren negozioen eraginkortasuna hobetzeko neurrietan oinarrituta.\n"2009an ereindako neurrien fruituak jaso ditugu"\nJose Maria Aldecoa MONDRAGONeko Kontseilu Orokorreko lehendakariak adierazi duenez, "2010eko ekitaldian krisi ekonomikoaren egoera batean garatu behar izan dugu gure jarduera, baina 2009an ereindako neurrien fruituak jaso ditugu; horrek bere garaian egindako diagnostikoan eta egoerari aurre egiteko martxan jarritako ildoetan asmatu genuela berresten du. Horrenbestez, etorkizunari begira, nazioartekotzean eta berrikuntzan bermatuta, espero dugu gai izango garela gure gizartea garatzen laguntzeko, proiektu eta lanpostu berriak sortuz".\nMONDRAGONek modu aktiboan parte hartu du Munduko Kooperatiben Biltzarrean\nKONFEKOOPek tresna digitala kaleratu du kooperatibek GJHekiko duten konpromisoa neurtzeko\nHelburu horiek zertan oinarritzen diren jakin ahal izango dute tresna erabilita, eta jasangarritasunaren arloan aurrera egiteko aukerak detektatu.


Ikasi ingelesa zuzenean irakaslearen etxean: irakaslearen etxe berean ematen diren banakako eskolak, egonaldia barne eta mantenu osoan. 2 to 1 aukeraren bidez, maila bereko nazioarteko bi ikaslek egonaldia eta eskolak partekatu ditzakete irakaslearen familian.\n12 - 13 urte eta 14 urtetik aurrera\nAstean 15 ordu. Ikastaro trinkoagoa egiteko aukera, astean 20 edo 25 ordu.\nErresuma Batuan iritsiera eta itzulera lekualdatzea, ingeles ikastaroa, ostatua mantenu osoan, gizarte programa, aseguru medikoa eta Leaders motxila\nAstean bi jarduera egingo dira familiarekin.\nErresuma Batuan iritsiera eta itzulera lekualdatzea, ingeles ikastaroa, ostatua mantenu osoan, gizarte programa, aseguru medikoa eta Leaders motxila.


Abenturaz jositako historia - Troka Abentura\nTroka Abentura turismo aktibo eta abentura kirol empresa moduan sortu zen 1999ko uztailaren 1ean, 2 abentura kidek beraien zaletasunak eta ilusioak partekatzeko asmoz. Profesionalizatzeko erronka handia hartu genuen.\nLanean daramatzagun 18 urte hauek, ilusioz beteriko orduak, pozak, emozioak eta gure bezeroen baldintzarik gabeko laguntzak, sektorean erreferentzia izatera eraman gaituzte. Urte hauetan asko ikasi dugu eta aktibitateak eta esperientziak gure bezeroen eskakizunetara moldatu ditugu.\nGure ibilbidea Bilboko Alde Zaharreko bulego txiki, Rekaldeko biltegi eta furgoneta zaharrarekin hasi genuen. Milaka kilometro bidaiatu genituen Guarako Serrara momentu horretan gehien eskatzen zen aktibitatea egiteko, hau da, arroil-jaitsiera. Hueskan dagoen Panzanoko kanpingean, Formigako amildegitik hurbil, gure lehen aktibitate basea izan genuen eta bertan emozioz eta jauziz beteriko urteak izan genituen.\nIa aldi berean, gaur egun gure aktibitate basea den kudeaketarekin hasi ginen, hau da, Gorlizeko Aterpetxea. Gu geu birziklatu egin behar izan ginen, menditik itsasora, arroiletatik itsas-labarretara eta pioletetik surf taulara pasatu behar izan ginen baina ez genuen geure izaera inoiz aldatu.\nHasiera batean gure lana eskola, kolonia eta udalekuetan oinarritu genuen eta horrela talde handietan espezializatu ginen. Gaur egun turismo aktibo esperientzia berrien garapenean lan egiten dugu eta baita eskolekin eta gero eta gehiago lantzen ari diren enpresa ekintzekin ere.\nAbenturaz beteriko ia 20 urtetan profesional askok lan ordu, emozio, momentu alai eta baita gogor asko partekatu dituzte gurekin, edozein enpresa aktibitateren modura.\nUrte guzti hauetan zehar gaur egun garena izatera heldu gara, batez ere zure laguntzari esker.


Maitasuna | Iritzia | Berria\nBihotzak eta loreak erakusleihoetan: «oparitu iezaiozu zerbait». Maite baduzu, maiteminduta bazaude, erakutsi iezaiozu munduari. Merkea da: hogei euroren truke urte guztirako salbokonduktoa lor dezakezu. Inork ez du pentsatu nahi harremanetan irauteko inposatu dizkiguten moduez, rolez, heteronormatibitateaz... gaur ez, eskerrik asko. Gaur gurutzatuko gaituzten gezi bakarrak maitasunarenak dira; baita hil arte pozoituko gaituztenak ere.\nEta hor joan da urte guztian emaztea txiki-txiki sentiarazi duen gizona lore sortarekin kalean behera. Guztiek ikusten dute zeinen detaile politak dituen. Zer esan opari bi erosi dituenaz: eskularru berriak emaztearentzat eta lentzeria fina maitalearentzat. Lorak zakarretara botako dituenik ere bada opari egilearen jazarpena jasan ezinda. Afaltzera derrigorrez joan eta aharrausika dagoen betiko bikotea guztiok ikusi dugu. Ohean elkarri bizkarra eman, eta azken sei hilabeteetan bezala, gaur ere zurrunga egingo dute askok. Ezkontzeko eskaera publikoan egiteko aprobetxatu du gure auzoko mutil jatorrak, ezetz esateko aukera oro ezabatuz.\nBaina lasai, hori dena normala da: amargatuta gaudenok, arraroak garenok, buztanaren beharra dugunak, beti hilekoarekin gaudenak gu gara. Gaur oparirik egiteko eta jasotzeko inolako asmorik ez dugunok.


Kopiatu eta itsatsi Mac-en funtzionatzen ez baduzu? Konpondu irakasten dizugu | Mac-ekoa naiz\nGure Mac sistema eragilea egonkorrenetako bat da. Hala ere, ez dago sistema akatsik. Gainera, azken bertsiora etengabe eguneratzen baduzu, baliteke sistemaren akats horiek automatikoki konpontzea akatsak dituen zati hori berriro instalatzean.\nHuts huts samarren bat, baina horrek molestatzen gaituena da kopiatu eta itsatsi funtzioa blokeatuHori dela eta, edozein erabiltzaile praktikatuz, egunero erabili funtzio hau. Noizbait huts egin badu, azkar konpontzen erakutsiko dizugu eta bi modu desberdinetan, zuretzat errazena aukeratu ahal izateko.\nEgin behar duguna da berriro abiarazi funtzio hau, hau da, berriro ixtera eta irekitzera behartu. Ekintza honek arbelean itsatsitako ia beste arazo batzuk konpontzen ditu.\n1 1. aukera: Activity Monitor-ekin.\n2 2. Aukera: Terminalaren bidez.\n1. aukera: Activity Monitor-ekin.\nKasu honetan, aplikazioen karpetaren barruan dagoen jarduera monitorera joango gara:\nIbilbidea Finder, hurrengo bidean: Aplikazioak / Erabilgarriak edo,\nFrom Sorotan, hauekin sartuta: Komandoa + Zuriune-barra eta Activity Monitor idazten.\nIrekita, goiko eskuineko bilaketa-koadroan, idatzi behar dugu: pboard\nAukeratu pboard aukera eta egin klik goian ezkerrean dagoen X gainean.\nAukera bat agertuko da, prozesua gelditu nahi dugun ohartaraziz. Klikatuko dugu "Behartu irteera"\nOrain ahal dugu itxi jarduera monitorea.\nFuntzioa automatikoki itxi eta berriro irekitzen da. Sistema berrabiaraztearen antzekoa da, baina funtzio hori soilik du. Orain probatu "kopiatu eta itsatsi" funtzioak ondo funtzionatzen duen.\n2. Aukera: Terminalaren bidez.\nOraingo honetan, aurreko aukeraren lehen urratsa errepikatuko dugu, baina oraingoan, aplikazioen karpetan edo Spotlight aplikazioan bilatzen dugu: terminal.\nIrekita, honela idatziko dugu: killall pboard.\nOrain ahal dugu irten Terminaletik.\nBi aukera hauetakoren batek konpondu beharko luke arazoa. Hala ez bada, berrabiarazi.\nEzaugarri hau ez da macOS High Sierra-ren esklusiboaHori dela eta, praktikan jar dezakezu aurreko macOS bat baduzu ere.\nArtikuluaren bide osoa: Mac-ekoa naiz » Apple » Tutoretzak » Kopiatu eta itsatsi Mac-en funtzionatzen ez baduzu? Guk konpontzen irakasten dizugu\nAzken zerren eguneratzeaz geroztik, kopiatu / itsatsi niretzat funtzionatzeari utzi dio. Aipatu dituzun bi metodoak probatu ditut .. baina ez dit balio. Ez dakit azken eguneraketa horrekin zergatik gelditu den funtzionatzeari buruz zerbait ezagutzen duzun. Beste moduren bat baldin badago, eskertuko nuke.\nBi aukeretako batek ere ez dit balio\nKopiatzeak - itsasteak ere ez du balio niretzat ... Idazitakoa probatu dut eta ezertxo ere ez, komando hauek eguneroko lanerako erabiltzen ditut eta arazo ugari ematen dizkidate ....\nBelén Furtado esan zuen\nKaixo, azken eguneratzearen kopiatu eta itsatsi komandoek ere ez didate balio. Aurkitu al zenuen konponbiderik?\nErantzun Belén Furtadori\nLiset esan zuen\nKaixo, ez dit pauso hauek ematen, hainbat aldiz saiatu naiz eta ezer ez ... LAGUNDU egun guztian ez nau ni ezer jo nahi 🙁\nJuan Carlos Villalobos leku-markaren irudia esan zuen\nEdozein! Ez dabil.\nErantzun Juan Carlos Villalobosi\nJenio osoa! Behartu egin nuen eta berehala funtzionatu zuen! eskerrik asko guztira\nNola erabili Windows teklatua Mac batekin


Pentsioen igoera «irrigarriaren» aurka, protesta egin dute Bilbon | Ekonomia | Naiz\nPentsioen igoera «irrigarriaren» aurka, protesta egin dute Bilbon\n«Duin» bizi nahi dute pentsiodunek, eta ondorengoek ere hala egitea desio dute. Besteak beste, aldarri hori izan dute Bilbon egin duten elkarretaratzean. Pentsio handiagoak nahi dituzte, gizarte-bazterkeria saihesteko.\nNAIZ|BILBO|2018/02/12 16:50 Eguneratua:\nUdaletxe parean elkartu dira pentsiodunak. (ARGAZKI PRESS)\nEhunka lagun elkartu dira astelehen eguerdi honetan Bilboko udaletxe parean. Aitzakia, Gobernu espainiarrak pentsioak %0,25 igo izana, igoera «irrigarria» protesta egin dutenen esanetan. Ordu erdiz egin dute protesta, hainbat pankarta eta kartel eskuan hartuta; pentsioen igoera salatzearekin batera, pentsio pribatuei atea parez-pare ireki izana ere salatu dute.\nManifestarien helburua da pentsioak KPI-aren arabera igotzea. Izan ere, %1,2 igo zen aipatu indizea iragan urtean; Gobernu espainiarrak, baina, %0,25 igo ditu pentsioak. Igoera honen ondoriotzat jo dute, esaterako, erosteko ahalmena galdu izana, eta salatu dute pentsiodun asko gizarte-bazterkeria egoeran aurkitzen direla.\nIldo horretan, deialdi berri bat iragarri dute hilaren 22rako. Honen helburua litzateke giza kontzientzian eragitea, «gizarte osoak egin dezan pentsio duinen aldeko borroka». Duin bizi nahi dute pentsiodunek, eta ondorengoak ere hala bizitzea nahiko lukete.\nHilaren 22ko manifestazioa Bilboko udaletxetik abiatuko da, eta Gobernu espainiarrak Bizkaiko hiriburuan duen Ordezkaritzaordetzaren parean amaituko da. Pentsioen igoera izango dute aldarri nagusitzat, honek KPI-aren bilakaera eraman dezala defendatuz. Era berean, pentsioak Europar Batasuneko gainerako herrialdeekin homologatzea eskatuko dute.


Leintz Arizmendi Lakuari nagusitu zitzaion ligako azken partiduan - Noticias Fútbol Femenino\nLeintz Arizmendi Lakuari nagusitu zitzaion ligako azken partiduan\n2018ko apirilaren 27a - mondraberri.com / LFF\nLeintz Arizmendik garaipen batekin amaitu zuen denboraldia, Lakua talde gasteiztarra 2-0eko emaitzarekin menperatu ondoren.\nPrimeran hasi zuten etxeko neskek partitua. 12. minutuan Lore Etxeandiak Ane Vicenteren pase bati ezker partiduaren lehen gola lortu zuen. Taldeak erasoan jarraitu zuen, eta 32. minutuan heldu zen bigarren gola. Golegilea Ane Vicente izan zen, Lore Etxandiak emandako pase baten ondoren. Emaitza honekin heldu ziren atsedenaldira.\nBigarren zatiko hasieran partidua oso parekatua egon zen. Talde biek egin beharreko aldeketak egin zituzten, eta ondorioz jokoa azkartu zen. Baina norgehiagokaren azken minutuetan Lakuak arazoetan sartu zuen etxeko taldea. Gola egiteko 3 aukera izan zituen kanpoko taldeak. Etxekoentzako zorionez Alaitz Mendieta Leintzeko atezainak primerako lana egin zuen.\nGolak: 1-0 (12') Lore Etxeandia, 2-0 (32') Ane Vicente,


Kamiseta mahuka-motz marraduna, vigore efektuarekin eta patrika batekin bularraldean. - Kotoiaren eta poliester birziklatuaren nahasketarekin egindako ehuna. - Arina eta erosoa.\nGizonentzako kamiseta jasangarria, mahuka-motza, marraduna, vigore efektuarekin eta patrika batekin bularraldean. Arropa ekologikoarekin egina, kotoia eta poliester birziklatua nahasten dituen ehunarekin. Arina eta erosoa.


naiz: agenda - ‘Steve Paxton: drafting interior techniques’\nTAGS: Azkuna Zentroa\n‘Steve Paxton: drafting interior techniques’ erakusketa Bilboko Azkuna zentroan izango da ikusgai otsailaren 20tik maiatzaren 10era bitartean.\nErakusketak Steve Paxton koreografo amerikarraren ondarea hobeto ezagutzeko aukera eskaintzen du. Zortzi estudiotan banandua dago eta bakoitza «inprobisatzen eta mugimenduan dagoen gorputzari aplikatutako barneko teknika bati dagokio».\nDantza izango da erakusketaren muina eta bertan mugimenduaren inguruan hausnartzeko aukera eskaintzen da.\nSteve Paxton (Arizona, 1939) urte dabil dantzaren munduan murgilduta, mugimenduari buruzko hainbat saiakera eginez. Jose Limon eta Merce Cunningham Dance Company-ren mailako artistekin egin du dantza.


Mosketa arrosa - Lixoné\nHasiera Erabilitako osagaiak Mosketa arrosa\nMosketa Arrosa-Olioa medikuntza konbentzional eta estetikorako propietate ugari dituen landare-olio bat da.\nArrosen familiako zuhaixka basati baten hazitik ateratzen da (Moschata Arrosa edo Rubiginosa Arrosa).\nEuropako jatorriko landare bat izan arren, Andeen hegoaldean ere aurki dezakegu, bereziki Txile eta Argentinan.\nMosketa Arrosa-olioa larruazalarentzako dagoen olio birsortzaile eta hidratatzailerik eraginkorrenetariko bat da. Orban, orbain eta ildaskak desagertarazten laguntzen du.\nOmega 6, omega 3 eta linoleikoa bezalako azido esentzialak ditu, eta A bitamina bezalako antioxidatzaile eta bitaminak.\nZahartze goiztiarra eta zimurren zantzuak atzeratzen ditu.\nLarruazaleko ildaska eta orbanak hobetzen ditu.\nErreduren aurrean larruazalaren birsorkuntza hobetzen du.\nMosketa arrosarekin egindako produktuak


Santiagotarrak Kirol Elkartea - Wikipedia, entziklopedia askea.\nSantiagotarrak Kirol Elkartea\nArraunketa eta piraguismoa\nAnder Elosegi, Izaskun Aranburu,\nPedro Alegre eta Esteban Arakama\n- Ur lasaietan\n- Ur bizietan\nSantiagotarrak Kirol Elkartea, arraunean eta piraguismoan aritzen den, eta Irunen dagoen kluba da. 1965ean sortu zen piraguismoarekin batera, eta gaur egun beste hainbat kiroletan ere dihardu. Irabazi asmorik gabeko elkarte pribatua da; nortasun juridiko propioa du, eta kirol modalitate hauetan aritzen da bereziki:\nPiraguismoan: Ur bizietan eta Ur lasaietan (pistan)\nArraunketan: Banku mugikorrean (olinpikoa) eta Banku finkoan\nSantiagotarrak K.E.-ko armarria\nElkarte honen helburua jarduera fisikoa eta, orokorki, kirol jarduera sustatzea da, eta, bereziki, Piraguismoa eta Arraunketa. Hori dela eta, jarduera-programa bat eta hainbat zerbitzu gauzatzen dira helburu hauei begira: Kirol teknifikazioa, konpezioetara zuzendutako kirol-praktika eta aisialdirako piraguismo eta arraunketa.\n1.5 Kluba zenbakitan\n2 Klubak antolatzen dituen ekintzak\n2.2 Bidaso ibaiaren jaitsiera\n2.3 Udako ikastaroak\n3 Kirolari olinpikoak\n4 Beste hainbat kirolari ezagun\n4.1 Ur lasaietako piraguan\n4.2 Ur bizietako piraguan\n5 Data aipagarriak\nIrunen aurki dezakegu kluba, Real Union futbol taldeak entrenatzen duen zelaiaren ondoan. Honakoa da haren helbidea: Real Union ibilbidea, 6.\nBidaso ibaiaren ondoan dago kluba. Bidasoak Gipuzkoa, Nafarroa eta Lapurdi zeharkatzen ditu; izan ere, Auza mendian jaiotzen da (Erratzun), eta Hondarribia eta Hendaia artean itsasoratzen. Hortaz, kluba kokaleku guztiz egokia du, beti baitu gutxieneko ur maila. Hala ere, itsasgorek eta itsasbeherek eragin handia dute. Bestalde, ur bizietan aritzen direnek, San Miguel ingurura joan behar izaten dute slaloma egitera.\nLehenago ere zenbait aurrekari izan arren, 1965ean sortu zen gaur egungo Santiagotarrak Kluba, Irungo bi kluben arteko fusioa eginez (Irundarrak eta Santiagotarrak).\n1996an, piraguismoarekin hasi zen. 1974an, ur lasterrak saila hasi zen eta 1976an, arraunketa saila.\n1997an, piraguismoa eta aisialdiko arraunketa sailak sortu ziren, eta helburua kirol-praktika hain lehiakorra nahi ez zutenentzako kirol-eskaintza bat ematea izan zen.\nGaur egungo instalazioetan kokatu baino lehen (Nazioarteko Zubiaren eta Gal Stadiumaren artean), piraguistek eta arraunlariek eraikitako beste pabiloi batean izan zen kluba, zeina Gal Stadiumen harmailetan baitzegoen kokatua.\nGaur egungo instalazioak, Arraun eta kanoa udal instalazioak izenak esaten duen moduan, udal instalazioak dira (beraz, edonork dauka hori erabiltzeko eskubidea) eta 2007an egin zuten, lehenago zegoen kluba deseginez. Hau guztia askoz lehenagotik eskatzen zen gauza bat zen, lehenagoko kluba ez baitzegoen oso egoera onean; Ere esan beharra dago, lehenengo kluba 19XXan eraiki zutela bertako kirolari eta haien senideek, haien eskuekin eta medioekin.\nGaur egungo hauetaz osaturik dago:\n3 gimnasio (haietako bi bertako kirolarientzat eta bestea abonatuek bakarrik erabiltzekoa)\nFosoak (honela deitu izan diogu beti, eta hauek eguraldi txarra eginez gero, klubaren barnean piragua edo arrauna egiteko balio dute, simulazio moduan)\n3 aldagela (haietako bi mutilentzat eta bestea emakumeentzat)\nLurrun bainua (abonatuentzat dohainik eta bazkideek diruaren truke erabili dezakete)\nBulegoak, bilera gelak, ikus-entzunezkoak egiteko gelak... (goiko pisuan)\nHangar-ak (materiala gordetzen den lekua; abontauek bat daukate, sekzio bakoitzak bana dauka, eta gainontzekoak klubeko gauzentzat dira)\n2010eko datan, 622 bazkide aurki ditzazkegu bertan; beste 180 kirolari inguru konpetizioetarako entrenatzen dutenak; 14 tekniko; eta 3 langile.\nKlubaren historian zehar, sari ako jaso ditu Santiagotarrak taldeak...\nKlubak antolatzen dituen ekintzakAldatu\nPiragua edo iolen (turismorako arraun ontziak) ordukako alokairuak egiten dira, bai bi pertsonentzakoa, bai banakakoak, eta ikastaroak bezala, udan (uztaila eta abuztua) izaten dira. Ibilbidea bakoitzak aukeratzen du, hori bai, klubatik hasita. Baldintza bakarra nazioarteko zubitik itsasoruntz ez joatea (segurtasun neurri moduan) da, eta begiralea eskatzeko aukera dago.\nBidaso ibaiaren jaitsieraAldatu\nEndarlatsako zubitik hasita, klubera iritsi artekoa izaten da, emozioa bilatzen duen jendearentzat bereziki pentsatuak daude, gorenengo mailan ur korronte handiak baitaude, geroago nekagarria egiten da klubera iristea, bertan ibaia plano egoten baita; guztira 6 bat kilometro. 2-3 ordu inguruko iraupena dauka eta taldetan egin ohi dira, begirale baten edo batzuen laguntzarekin.\nHaurrentzat pentsatutako ikastaroak dira, nahiz eta edonork har dezakeen parte, eta uztaila eta abustuko hilabeteetan zehar antolatzen dira. 2 asteko iraupena izaten dute, astegunetan izaten dira eta egunean ordu eta erdiko iraupena dauka. Ur lasaietako piragua, ur bizietako piragua edota arrauna egiteko aukera dago, eta orokorrean, arrakasta handia izaten dute, bertan oso ondo pasatzen baitute haurrek eta lagunak egiten dituzte, ikasteaz gain. Bestalde, ikastaro hauei esker, etorkizunean konpetizioko piraguan edo arraunean arituko diren kirolariei ateak irekitzen zaizkie. Haietan parte hartzeko gutxieneko adina 9koa da piragua egiteko eta 11koa arraunarentzat. 2010ean, aldiz, aldaketa batzuk egin ziren ur bizien sailan: aurreko urteetan klubaren inguruan egiten ziren ikastaroak, San Migelen (korronteak dauden lekura) egitera pasa zituzten. Honekin batera, ikastaroen iraupena astebetera moztu zuten, baina, denbora bikoitzarekin (hau da, 3 ordukoak), eta uste denez arrakasta izan zuen ideia horrek.\nKlubean, olinpiadetara joandako hainbat kirolari aurki ditzazkegu:\nPedro Alegre (1984)\n1981 eta 1985 arteko Munduko Txapelketa guztietan finalista suertatzeaz gain, 1984an Joko Olinpikoetan parte hartu zuen Los Angeles-en 9. postuan geldituz (1000 metrotan). Bestalde, bi aldiz irabazi du Sella ibaiaren Nazioarteko Jaitsiera k2-an (1982 eta 1983an)\nIzaskun Aranburu (1996/2000)\nMundu mailako probetan askotan garaile izandako honek, Orden del Mérito Deportivoren eskutik Zilarrezko domina jaso zuen eta emakumezko piraguista onena izendatua izan zen 1996-1999 urte bitartean. 1996an Atlantako Olinpiar jokoetan 6, postua lortu zuen k2 eta k4-an 500 metroko distantzian; 4 urte beranduago, Sidneyn parte hartu zuen k4-an 8. postua bereganatuz.\nEsteban Arakama (1996/2000)\nAnder Elosegi (2008/2011)\nBeste hainbat kirolari ezagunAldatu\nUr lasaietako piraguanAldatu\nPedro Martinez, Pedri \nJavier Martinez, Musku, Santiagotarrak K.E-aren lehendakaria da 2007tik.\nIon Sagrado eta Dani Prego, K2an hainbat sari irabazi dituzte, bai Euskadin, bai estatu mailan; horretaz gain nazioarteko probetan eta muduko txapeleketan konpetitzera iritsi izan dira.\nBorja Estonba, gaur egun, Donostia Kayak-en dago, baina Santiagotarrak-en hasi zen, eta bertan entrenatu du txikitatik.\nEndarlatsako presa, 2010eko Bidaso ibaiaren nazioarteko jaitsieran\nUr bizietako piraguanAldatu\nJuan Ramon Urtizberea\nAdrian Santa Cruz, gaur egun Santiagotarrak-en instazioen mantentze lanetaz arduratzen den pertsona da.\nAulki mugikorrean hauek aurki ditzakegu nabarmenen artean:\nXabier Arellano eta Ignacio González\nTrainerua Bandera asko lortu zituen Santiagotarrak-eko traineruak haren ibilaldi txikia izan bazen ere, 1994tik 2003ra hain zuzen ere. Lehenengo bandera 1995ean lortu zuten (Aviles-en) eta azkenekoa 2003an (Bilbon). Guztira 10 bandera lortu zituzten. Horretaz aparte 2002an Donostia Arraun Lagunak taldearekin bat egin behar izan zuten trainerua atera ahal izateko eta horri esker Kontxako Banderan arraun egin ahal izan zuten.\nAvilésko Bandera (1): 1995\nHondarribiako Promozio estropada (1): 1998\nKarmen Eguneko Bandera (1): 1999.\nTrintxerpeko Bandera (1): 2000.\nKoxtaperen Bandera (1): 2000.\nIrun Hiriko Bandera (3): 2000, 2001 eta 2003.\nRía del Asón Bandera (1): 2001.\nBilbo Hiriko Bandera (1): 2003.\nBidaso ibaiaren nazioarteko jaitsiera (piraguan), uztailean inguru ospatzen dena eta jada 44 edizio eginak dituen konpetizioa. Konpetizio honetara Espainiako zein beste herrialdetako jende ugari etortzen da, eta ikusgarriena izan daiteke ibilbidearen hasieran porteatu behar den presa (Nafarroa eta Gipuzkoaren arteko mugan dagoena).\nKlubaren eguna: Urria inguru ospatzen da, eta egun horretan hainbat ekitaldi egoten dira; goizean zehar jokoak egiten dira ibaian eta sekzio desberdinetako kirolariek beste modalitateak probatzen dituzte; Ondoren, eguerdian, klubeko bazkaria egiten da nahi duten bazkide guztiekin.\nKlubaren aurkezpena, urtero egiten den ekitaldia da, eta izenak dioen bezala denboraldiko kirolari taldeak aurkeztu egiten dira; azken urteko emaitzak ere aipatzen dira bertan.\n↑ (Gaztelaniaz) http://www.diariovasco.com/v/20100324/bidasoa/santiagotarrak-para-crecer-20100324.html\n↑ (Gaztelaniaz)http://www.noticiasdegipuzkoa.com/2010/08/29/vecinos/el-bidasoa-de-arriba-a-abajo[Betiko hautsitako esteka] Bidasoaren jaitsiera turistiko baten deskribapena\n↑ http://www.youtube.com/watch?v=3gIjQC0Ysro&feature=related Elkarrizketa Localia-n\n↑ http://teknopolis.elhuyar.org/ikusi.asp?Multi_Kodea=590&atala=ktek&lang=EU[Betiko hautsitako esteka] Elkarrizketa Teknopolis telebista saioan\n↑ http://irun.hitza.info/2011/02/19/ander-elosegi-txapeldunorde-australiako-openeko-finalean/[Betiko hautsitako esteka]\n↑ http://www.youtube.com/watch?v=CJAepssB_po&feature=player_embedded Elkarrizketa Australian\n↑ (Gaztelaniaz) http://www.bidasoaldia.com/2010/10/10/santiagotarrak-celebro-su-%E2%80%9Cdia-del-club%E2%80%9D/[Betiko hautsitako esteka]\nAzken aldaketa 20 uztaila 2021(e)an, 20:34(e)tan\nOrriaren azken aldaketa: 20 uztaila 2021, 20:34.


Bilboko Hotel Occidental greban\nBilboko Hotel Occidental greban Hotel Occidentaleko garbitzaileek greba mugagabea egingo dute martxoaren 20tik aurrera. Samsic Iberia enpresak Barceló hotelaren (lehengo Hotel Holiday Inn) menpe dagoen Hotel Occidentaleko garbitzaileak dira hauek. https://www.ela.eus/eu/albisteak/bilboko-hotel-occidental-greban https://www.ela.eus/eu/albisteak/bilboko-hotel-occidental-greban/@@download/image/_DSC0183 copia.JPG\nHotel Occidentaleko garbitzaileek greba mugagabea egingo dute martxoaren 20tik aurrera. Samsic Iberia enpresak Barceló hotelaren (lehengo Hotel Holiday Inn) menpe dagoen Hotel Occidentaleko garbitzaileak dira hauek.\nBarcelók subrogaziorako eskubidea ukatu dio Samsic enpresari eta horrek bertako langileen lanpostuaren egonkortasuna zalantzan jarriko du. Samsic Bilboko Begoña auzoko Barceló hotelak azpikontratutako enpresa da, hoteleko logela eta leku komunak garbitzeaz arduratzen dena. Bada, esan bezala, subrogaziorako eskubidea aitortzeari uko egin dio Barcelók. Horrek langileentzat izango dituen ondorio kaltegarriak ikusita, ELAk greba mugagabea deitu du datorren astelehenerako, martxoak 20.\nELAko arduradun Iñaki Olidenek Barcelóren politika salatu du, alegia, etekinetan bakarrik oinarritutako politika. Azken finean, subrogazioa ukatzeak ondorioak ditu: alde batetik, garbiketa lanetan aritzen diren langileen baldintza sozio-laboralak prekarizatu baino ez ditu egiten; bestetik, erreferentzialak diren hitzarmen probintzialak aplikatzeari uko egiten dioten estatu mailako enpresei ateak irekitzen dizkio. Kontuan hartu behar da, azken horiek Lanbide Arteko Gutxieneko Soldatara ere iristen ez diren soldatak ordaintzen dituztela.\nGogoratu, BARCELÓ kateak bi hotel dituela Bilbon: Barceló-Nervión Campo Volantinen; eta Occidental hotela, Begoñako basilikatik gertu, alegia, gatazkatik gertu. Aipaturiko lehen hotelean, Barceló-Nervión hotelean, CONSTANT enpresak egiten du lan. Ba orain, Barceló Begoñako hotelean sartu dela ikusita, argi eta garbi esan daiteke CONSTANT enpresa izan daitekeela garbiketa lanak egiteko hautatua, bai behintzat aukera gehien dituena hautatua izateko. Gogoratu ere, CONSTANT enpresa izan dela hain zuzen ere, ELArekin gatazka handia izan duena NH Villa de Bilbao hotelean. Izan ere, azken horretan ELAk greba mugagabea deitu zuen, langileen subrogazioa bermatuko zuen eta baldintza sozio-laboralak hobetuko zituen akordio batekin bukatu zena.\nBarcelón subrogaziorako eskubidea ukatuta, eta Constant enpresa jokoan sartuko dela aurreikusita (garbitzen den logela bakoitzeko 2 €-ko odainsaria aurreikusten duen estatu mailako hitzarmena du), ELAk ozen dio garbiketa lanetan ari diren langileen eskubideak defendatuko dituela.\nOlidenen hitzetan “onartezina eta penagarria” da estatu mailako enpresak azpikontratatzeak dakarren prekarizazioa. Bere esanetan, funtsean Aldi Baterako Enpresen antzera jokatzen dute, eskulan merkea bilatuta. Argi dauka Olidenek konfrontazioa beste biderik ez dagoela, Hotel Abando, Bilboko Arte Ederrak eta Hotel NH Villa de Bilbaon ezagutu ditugun kasun ostean datorren kapitulu berria.


Hegoaldeko Txokoa | Euskaraz bizi nahi eta euskaraz bizi naiz | 2 orria\nGaixorik gaude. Baliabideak badaude, baina, arrazoi asko medio, behar duenari ez zaizkio iristen. Nola da posible?\nEstekan jarri dizugun bideoa ikusi eta testua irakurri ondoren, esaguzu: zer iruditzen zaizu app hori?, zuk zer egiten duzu soberako janariarekin?\nSalburun basurdeak, Pirinioetan hartzak, Australian gameluak eta beste nonbait otsoak. Akabatzea beste erremediorik ez al dago?\nBat al zatoz Joxerra Garziak dioenarekin? Ez al duzu uste maiz eskoletan baliagarriak ez diren eduki eta kontu dezente irentsi behar dituela ikasleak? Eta ez euskararen inguruan bakarrik, oro har ere esango genuke eskoletan hizkuntzak irakasteko modua, batez ere, zaharkituta dagoela eta aire freskoa beharko genukeela, izan ere, zein da eskolan lortu duzun ingeles-maila?\nHegoaldeko tranbia probetan hasi da egunotan, aizue. Lehengo astean , asteartean, hain zuzen ere, Adurtza eta San Kristobal auzoetara iritsi zen. Dena ondo zihola ziurtatzeko jardunean ziren hainbat udal teknikarirekin batera paseatu zen auzo horietatik bost bagoiz osatutako konboia. Logikoa denez, mantso joan zen tranbia lehen proba horietan, bereziki geltokietatik pasatzean. Gasteizko Udalak iazko udarako espero zuen zerbitzua martxan jartzea, baina lanak atzeratu egin dira, eta oraindik ez da finkatu behin betiko inaugurazioa noiz izango den. Tranbiaren luzapen honek Hegoaldekoak auzo elkartearen errefusa jaso du, baita zenbait alderdiren eta talde ekologisten kritikak.\nZer deritzozu tranbiaren luzapenari?


apirila 29, 2014 @ Danele\nAlejandra Pizarnik (Buenos Aires, Argentina, 1936-1972). Poeta.\nEuropatik ihes egin zuen familia judutar baten alaba, Buenos Aireseko Avellaneda auzoan jaio eta bertan zendu zen. Hezkuntza nahiko liberala jaso zuen, familiak ez baitzuen diru-arazo larririk eta aita ideia liberalen jarraitzailea baitzen; hala ere, haurtzaroa garai zaila izan zen Pizarnikentzat, konplexuz betetako umea zen, besteak beste, totela zelako. Bigarren mailako eskola amaitzean Kazetaritza ikasketak hasi zituen Buenos Aireseko Filosofia fakultatean. Unibertsitatea baliatu zuen literatur munduko jendea ezagutzeko, ikasteko bainoago; bizpahiru azterketa baino ez zituen egin. Poesian eta horren gizarte giroetan, ordea, laster lortu zuen arrakasta. 19 urterekin (1955) eman zuen argitara lehen poema-bilduma La tierra más ajena eta 20rekin (1956) bigarrena La última inocencia, biak ala biak aitaren diruz editatu zituen. Pizarnikek gerora lehen liburuko poemak erabat baztertu bazituen ere, Buenos Aireseko literaturzaleen arreta pizteko balio izan zioten. Handik aurrera maiztasun handiz argitaratu zituen liburuak, bi edo hiru urtero, hil arte. Ezagunenak dira Parisen zegoela (1960-1964) idatzitakoak eta Buenos Airesera itzuli ondorenekoak: El árbol de Diana, Extracción de la piedra de la locura eta Los trabajos y las noches. Pariseko egonaldia bere bizitzako garai zoriontsuenetakoa izan zen, asko idatzi zuen, bulego batean aritu zen sosak lortzeko, eta Julio Córtazar eta Marguerite Duras ezagutu zituen. Amak eskatuta soilik bueltatu zen Argentinara, hilabete batzuk baino ez geratzeko asmoz. Pixkanaka Pariserako gogoa makaltzen joan zitzaion, poeta laudatua zen sorterrian zein bertatik kanpo, Guggenheim beka lortu zuen eta, azkenean, Avellanedan gelditu zen. Gaitz psikologikoak pairatu zituen bizitza osoan, eta 1972an bere buruaz beste egin zuen, 36 urte zituela.\nPoema laburrak, intentsitate handikoak, soberako hitzik xahutzen ez dutenak; horrelakoxeak dira Pizarniken lerroak. Moztea, moztea, moztea, kimatzea eta ostera laburtzea. Horixe zen, César Aira idazle argentinarraren esanetan, Pizarniken metodologia nagusia. Antonio Porchiaren ahotsek, Rimbaudek eta surrealisten lanak berebiziko eragina izan zuten poetaren obran. Poesia konfesionalaren barruan sailkatu dute; heriotza, bakardadea eta maitasuna dira bere poesiaren ardatz inportanteenetakoak. Nahi izatera, euskaraz badugu poema bat irakurgai, Asier Sarasolak ekarri zuen Hitzen Uberan atarira.\nPoesiak egin zuen ezagun, baina ez zuen poesia bakarrik idatzi. Aitzitik, egunerokoa izan zuen adiskide leial eta poesiarako inspirazio-iturri, hainbat eta hainbat urtez. Lumen argitaletxeak egunerokoen edizio berritu eta osoa plazaratu duela aprobetxatuta, hemen dakarkizuegu lagin txiki bat, autorearen jaiotza-urteurrenean.\nAlejandra Pizarniken egunerokoak\nUko egiten diot idazteari. Eguneroko intimoez nekatuta nago, hain hutsalak, hain frustratuak, ez dute konsolamendurik ematen, ez dute laguntzen, baina saihesten dituzte, baina konpontzen dituzte, faltsuki, eguneroko larritasunak.\nLarunbata, azaroaren 2a\nGoizero esnatzea, negar egin behar izatea eta kafea hartzea. Ezin dut bizitzaz gozatu. Ez diot nire bizitzako ezeri interesgarri irizten. Zenbait kontsolamendu baino ez. Nik ez dut kontsolamendurik nahi.\nErotuko ahal naiz edo azkar hilko. Ziur naiz laster zerbait gertatuko dela. Ezin da horrela jarraitu, hain bakarrik, bizitzen eta negar egiten. Eta, laburbilduz: zer nahi dut? Ai, ez dakit, ez dakit. Agian ez dut ezer nahi. Baina hutsune handi batek, hutsunea den zomorro batek hozka egiten dit. Bihotzak min ematen didala sentitzen dut. Eta ez dago konponbiderik niretzat.\nOrain badakit, orain ezagutzen dut nire haurtzaroko bakardadea. Airetik jaio izan banintz bezala, umezurtz bilakatu izan banintz bezala neure jaiotegunean. Horregatik zaizkit arrotz gurasoak. Eta gauzak eskatzen dizkidate oraindik. Haiek, niretzat ezer izan ez direnek.\nPorrot sentipen lazgarria. Zer axola du gailendua izateak?\nOstirala, azaroaren 22a\nFedea zugan bakar-bakarrik, Alejandra. Fedea zugan bakar-bakarrik. Ezinezkoa giza komunikazio erabatekoa. Besteek mutilatuta onartzen gaituzte beti, sekula ez gure bizio eta bertute guztien osotasunarekin. Gorroto gaituzte senetik ateratzen dituen gure ezaugarriren batengatik edo onartzen gaituzte gure haragian aingerua den zerbaitengatik. Badira zenbait egun zeintzuetan komunikatzen uzten diguten, eta beste zenbait zeintzuetan harresi artean bakartzen gaituzten. Azken horiek, normalean, bat egiten dute hain justu giza kontaktu gehien behar izaten dugun egunekin. Larridurak eta bakardadeak ematen duten eskale nazkagarriaren itxuragatik baztertzen gaituzte, ziur aski.\nHori guztia, modu nahasian esanda. Ez baitut gaiari buruz ia ezer ulertzen. Baina gaur eta bihar eta beti errepikatuko dut bizitzea posible dela soilik bihotzaren etxean su ona badago.\nIgandea, azaroaren 24a\nNeure poesiak adoregabetuta. Abortuak, besterik ez. Orain badakit poema bakoitza odoleko eskandalu absolutu batek sortu behar duela. Ezin da idatzi irudimenarekin bakarrik edo adimenarekin bakarrik; beharrezkoa da sexuak eta haurtzaroak eta bihotzak eta beldur handiek eta ideiek eta egarriak eta berriro ere beldurrak aldi berean jardutea ni orrirantz lerratzen naizen bitartean, ni orrira amiltzen naizen bitartean, izendatzeko eta neure burua izendatzeko ahaleginean. Horrez gain, ez dut ahazten lengoaiari, adierazpenari eta abarri dagokiona, erabat arrotza bainaiz gai horietan.\nAstelehena, urtarrilaren 20a\nSexu-enkontru batek ez zaitu ezeri lotzen. Egarri diren bi izaki baino ez, basamortuan batzen direnak sosegu bila joateko.\nBaina horrek ez du zerikusirik oinarrizko egitatearekin: sexu-enkontru batek ez zaitu ezeri lotzen.\nHarridura sakona. Zer-nolako harremana dute edo izan dezakete sexualitateak eta etikak? Zergatik da “debekatua”? Ezin dut ulertu.\n(Zure odolean biluzik igeri egin nahi dut).\nGau txarra izan dut. Atzo La Chartreuse de Parme lapurtu nuen Frantses Literaturako Institutuan. Egin nuen; ez dakit zergatik, baina gustatu zitzaidan. Eskatzeko modu bat da, inork ez didanez ezer ematen. “Je vous arracherai en tonnes ce que vous m’avez refusez en grammes!”. Ez dut inolako errurik sentitzen.\nEtxe barruan gelditzea erabaki dut, ikasteko eta lan egiteko. Atzo, liburutegian, Pounden gutunak hostokatu nituen. Hasteko, dio Poundek, lanerako erremintak lortu. Behar-beharrezkoak ez diren autoreak irakurtzeari utzi behar diot, oraingoz laguntzen ez didaten horiek.\nAtzo ez nuen ezer egin. Infernuan izan nintzen. Besteak dira nire infernua. Infernurik handiena.\nAsko loditu naiz. Ez naiz larritu behar. Ez dago erremediorik. Etengabeko kate bat da. Jateari uko egiteko pozik egon behar dut. Ezin naiz pozik egon lodi banago.\nEguneroko bat idazteaz lotsatzen naiz. Nahiago nuke eleberri bat balitz. Betikoa. Sentitzen dut ez dudala ezer nahi eta horrek errudun sentiarazten nau. Ez dut zutik bizi nahi, edo ezin dut; lo egin nahi dut. Itsu nago errealitatea eta besteak ikusteko. Hori da azken ondorioa. Badakit Jainkoa ez dela existitzen (arazo hori ez zait interesatzen), ez dago etorkizuneko bizitzarik, ez dago ezer, ez diot neure buruari ezer debekatzen, eta, hala ere, ez dut ezer egiten. Hauxe dut bizitzeko aukera bakarra. Behin, gehiago ez. Eta, hala ere, ez dut ezer egiten.\nOsteguna, uztailaren 28a\nAtzo, eskailerapean ezkutatuta, nire familiaren elkarrizketa entzun nuen. Nitaz ari ziren, nitaz gaizki esaka ari ziren, barre egiten zuten eta gaitzitu egiten ziren. Nire ezkutalekuan nengoela, deabruzko indar bat nabaritu nuen barruan hazten, maitasunak edo gorrotoak baino sor ezin dezaketen botere bat. Gaur, esnatu naizenean, izebaren aurpegi damutua ikusi eta urtzen nabaritu dut gorrotoa. Goiz osoan saiatu naiz neure burua gogortzen, atzoko sentipenari leial eusten, harresi babesgarri bat bezalako sentipen horri. Baina ez: betiko epeltasuna, ahultasuna, egunerokotasunaren birjaiotzea gailendu zaio bart gaueko heroi odoltsuari. Halaber, atzo, loak hartu aurretik, diskurtso lazgarri bat egin nuen, tonu dostoievskiarrekoa, eta bertan ni nintzen biktima umiliatu eta iraindua. Gaur apurtu dut. Gaur, baita ere, errezatu dut gorrotoa itzul zedin. Baina ez da itzuli. Soilik maitasuna eta gorrotoa, diot nik, soilik maitasuna eta gorrotoa. Gainontzekoa materia gelatinakara da, bizi hustasunaren, bizi itsustasunaren lekuko.\nUztailaren 26a, osteguna\nZer eska dezakegu ez bada egarri gehiago? Eta guztia –errekatik hasita maitearen begietaraino– halaxe amaitzeko: “hain justu ere, zakur bat bezala”.\nM-k esaten dit idazten denak baino ez duela iraungo. Beldurra eman zidan, pentsatu bainuen euriak ere ezaba dezakeela poema bat.\nBart gauean, hainbat hilabeteren ondoren, gorroto dudana egin nuen: denbora ezeztatu existitzen den aberezko modu bakarrean: mozkortuz eta larrua joz.\nOrain, zain, jakiteko zain.\nR-ren etorrerak baieztatzen dit igarle izateko dohaina dudala. Poztu? Hauxe besterik ez dakit: akabatzen nauenak mesede egingo dit.\nAtzokoak gertatu behar zuen. Erritua ala zeremonia, ez dakit, baina gertatu behar zuen. Mozkortuta bizitzerik banu beti, amodioa egiten beti.\nGaizkia definitzeko behar hau, definitzeko behar hau. Lengoaia bere onetik ateratzeko behar hau, definizioaren bizio madarikatuaren erruz. Gaizkia zer ote den ba al dakit nik? Axola al zait jakitea? Ez. Hortaz… Nola betetzen naizen alferrikako jabetzez! Alferrikako adiskidetasunak, alferrikako liburuak, alferrikako nozioak… Sainduak irakurtzen saiatzen naizen arren, nire pentsamendua liraintzen saiatzen naizen arren espiral edo gezi bilaka dadin, egia onartu behar dut: nire kezka bakarra erotikotasuna da. Eta zentzu horretan koldar hutsa naiz, bere koldarkeria ezkutatzen ez duen koldarra. Erotikotasunaren barrenetaraino joatea da nire premia bakarra, hain da premia handia ezen ez baitut nigandik bereizten. Zer espero dut? Miraria espero dut. Sainduek ganorazko frigidotasun bat eman diezadatela. Otoitz egiatiekin eskatu, apaizekin hitz egin. Ez. Nire amari diodan beldurra da.\nTags: Alejandra Pizarnik, autoreak plazara\nOne Comment → “Autoreak plazara: Alejandra Pizarnik”\n29. Bartleby sindromea | Obabako Testiguak\n[…] dugu telefonoz, eta hark emango digu Elearazi atarian hil honetan plazaratu duten autorearen berri: Alejandra Pizarnik du izena. Jon Iraolak liburu komentarioa osatu digu Karmelo Iribarrenen “La ciudad”-i buruz. […]


Sandra Carrasco: "Sufrimendua berdina da biktima guztiontzat, alde batekoentzat zein bestekoentzat" - Debagoiena - Goiena.eus\nSandra Carrasco: "Sufrimendua berdina da biktima guztiontzat, alde batekoentzat zein bestekoentzat"\nEneko Azkarate Laspiur 2016-12-09 10:00\nArrasaten astebetez jarri duten Memoriaren Plazan izan da herrikideen aurrean testigantzak partekatzen. Urduri zegoen agertokira irten aurretik, baina oso gustura geratu dela aitortzen du. Hedabideetan ematen duen lehen elkarrizketa luzea da honako hau.\nAsko kostatu zaio PUNTUAk egindako elkarrizketa eskariari baietz esatea. Ez du gustuko jendearen aurrean hitz egitea, ezta iritzi politikoen gainean jardutea ere. Berba gutxikoa da, baina zuzen, argi eta zehatz ari da.\nMemoriaren Plazan biluztu da. Hark bezala, atentatu baten aita galdu zuen Olatz Etxabe herrikidearekin batera; Batallon Vasco Español delakoak Kanpanzarren 1975ean erail zuen Iñaki Etxaberen alabarekin batera.\nBiek kontatu dute eurek eta familiak sufritu dutena. Aitortzaren eta memoriaren gainean jardun dute. Etxabek herriaren eta gizartearen aitortza badu. Ez, ordea, estatuarena –legez, Iñaki Etxabe ez zuen talde terrorista batek erail, eta, ondorioz, Olatz eta haren familia ez dira terrorismoaren biktimak, horrek dakarrenarekin–; Carrascok estatuaren legezko aitortza badu, eta herritarrena ere aldarrikatzen du.\nEgoera horiek normalizatu beharraz jardun dute Memoriaren Plazan.\nSandra Carrasco elkarrizketatzeko aukera izan du PUNTUAk oraingoan. Artikulu hau sinatzen duen honek hurrengo baterako uzten du Olatz Etxaberekin solasaldia, Arrasateko beste biktima horren testigantza ere jasotzeko.\nZe moduz zaude? Orain, oso ondo.\nZelan animatu zara zeure Herriko Plazan, terrorismoaren biktima moduan, testigantza kontatzera?\nDonostian ere izan nintzen Memoriaren Plazan. Oraingoan, Aintzane Ezenarrok deitu zidanean Arrasatera zetozela-eta parte hartzeko eskatzen, baietz esan nuen.\nMartxoan bederatzi urte beteko dira aita erail zutela. Ez zara plazetan edo hedabideen aurrean agertzekoa. Zergatik?\nAita hil eta biharamunean agertu nintzen Arrasateko plazan egin zen elkarretaratzean eta irakurri nuen komunikatua jendearen eta hedabideen aurrean. Neuk erabaki nuen hala egitea. Amamaren etxean igaro genuen gaua amak eta anai-arrebok. Amak gau osoa eman zuen negarrez. Familia egoera hartan ikusteak amorru handia sorrarazi zidan. Une hartan, hedabide piloaren aurrean, lasai-lasai egin nuen berba, baina sutan nengoen, amorru biziz. Gerora ez dut gustuko izan hedabideen aurrean edo ekitaldi publikoetan agertu, aitaren omenez, erail zuteneko urteurrenetan egiten den ekitaldian izan ezik.\n"Zergatik aitari?", galdetuko zenion zeure buruari.\nSamurra zen haren aurka egitea. Zinegotzi izan zen denboran, bagenekien txartelak bazituela eta tokatzeko arriskua bazuela. Baina ez genuen uste halakorik gertatuko zitzaionik, batez ere, zinegotzi izateari utzi ostean.\nZelan gogoratzen duzu egun hura?\nEgun normala zen. Lanera joateko irribarretsu irten zen etxetik. Segundo gutxira hiru suziri modukoak entzun genituen. Ama berehala joan zen eskaileretan behera eta ni leihora gerturatu nintzen. Hasieran ez nintzen ohartu tirokatua izan zela. Ikusi nuen zailtasunak zituela autotik ateratzeko. Gero ikusi nuen lurrera erortzen. Elkarri begiratu genion. Betiko geratu zait aitaren begirada hura. Jaitsi nintzenean, anbulantziaren zain geratu ginen ama eta biok. Inork ez zigun lagundu. Izara batekin babestu genuen. Anbulantzian eroan zutenean odoletan zegoen izara zuri hura.\nArrasaten, zeure herrikideen aurrean, atera zinen esperientziak partekatzera Batallon Vasco Español-ek 1975ean erail zuen Iñaki Etxaberen alaba Olatzekin batera. Ezagutzen zenuten elkar?\nEz, ez, Olatzek eta biok ez genuen elkar ezagutzen. Eta nik ez neukan hari eta haren familiari gertatutakoaren berririk. Egia esan, hunkitu egin nintzen Memoriaren Plazako beste biktima batzuen testigantzak ikusi eta entzun nituenean. Ez da igartzen zein motatako biktimak garen, baina azken mezua garbia da: denok sufritu dugu, ez daukagu ezinikusirik edo gorrotorik, bakean bizi nahi dugu, elkarbizitzan… Sufrimendua berdina da biktima guztiontzat.\nDebagoieneko ikastetxeetako gaztetxoekin tailerrak egin dituzte Memoriaren Plazan. Ikasle nerabeak negar malkotan atera dira Plazatik tailerretan ikusi eta landutakoaren ostean.\nBai? Ez nekien. Hunkigarria da, bai. Batez ere, guretako, biktimontzako. Baina argi dago, mezua guztiengana heltzen da. Duela sei urte deitu zidaten Derioko eskola batetik testigantza kontatzera joateko. Eta joan nintzen. Oso urduri nengoen. Ez nago jendearen aurrean hitz egitera ohituta. Asko kostatzen zait. Aholkatu zidaten, lagungarri moduan, publiko arteko pertsonaren batengan jartzeko begirada. Hala egin nuen. Hizketan hasi nintzenean pertsona hura negarrez hasi zen. Baita alboan zituenak ere. Harritu egin nintzen, nerabeak zirelako. Ez nuen uste horren barrura helduko zitzaienik mezua.\nZelan daroazu jendearen aurrean, ordainlekuan, lan egitea?\nOndo. Arrasatear asko pasatzen da bertatik, baina ondo, arazo barik. Hasieran, okerrago. Aita hil eta hilabetera hasi nintzen haren lanlekuan. Eta hasieran uste nuen jendeak txarto begiratzen zidala, Isaias Carrascoren alaba izatearren. Haiek bazekiten ni zein nintzen, baina nik ez zeintzuk ziren. Alde horretatik, jendea normal tratatu dut. Arnaldo Otegiri berari ere tokatu izan zait inoiz kobratzea. Azkenekoz, kartzelatik atera berritan. Elkarri begiratu genion, "eskerrik asko" esan zidan eta nik, "agur, agur".\nNeurri baten, biluztu egin zara zure herrikideen aurrean, Memoriaren Plazan.\nBai, egia da. Oso urduri nengoen hitzaldia hasi aurretik, baina, egin ostean, oso gustura geratu nintzen. Esan didatenez, orain arte Memoriaren Plazan, hiriburu eta herri ezberdinetan egin diren ekitaldi berezien artetik jende gehien erakarri duena izan da Olatz Etxabek eta biok lehengo egunean egindako hitzaldia. Aurretik, Donostian izana nintzen Memoriaren Plazan. Amari laguntzera joan nintzen. Hura izan zen beste biktima batzuekin esperientziak partekatu nituen lehen aldia.\nBost urte igaro dira ETAk jarduera armatua behin betiko uztea iragarri zuenetik. Igarri duzu aldaketarik?\nArrasaten gauza gutxi aldatu dela uste dut. Pankartak dauzkagu kalean…\nMin egiten dizu kalean, zeure herrian, presoen aldeko kartelak edo pankartak ikusteak?\nOrain, ez. Lehen, bai. Aita hil osteko lehen urteetan, sutan jartzen nintzen kalean presoen argazkiak edo haien aldeko manifestazioak ikustean. Eta kaletik joaten nintzen, ni neu bakarrik, kartel horiek kentzera. Irati taberna ondotik pasatzen nintzen probokatu guran… Amorru handia neukan barruan.\nLagun barik geratu zinela esan duzu. Haiei ere amorrua diezu?\nGaur, ja, ez. Ez du merezi. Nik ez nuke modu horretan jokatuko, halere. Ez nituen lagunak bazterrean utziko. Eman nizkien aukerak, baina ez nuen jarraikortasunik izan. Kalean edo ordainlekutik pasatzen ikusten ditudanean, beste edozein pertsona bezala hartzen ditut.\nEspero eta eskatzen duzu herritarren partetik aitortza...\nBai, horixe eskatzen dut. Jendeak aitor dezala, modu agerikoan, hura txarto egon zela, aita erail izana txarto egon zela.\nAitarena gertatu eta hilabete batzuetara herriko alkatea atxilo eroan zuten. Horren gainean ere hitz egin zenuen Memoriaren Plazan. Orduan ere une desatseginak bizi izan zenituen?\nAlkatea [Ino Galparsoro] atxilotu zutenean manifestazioa egin zuten herriko kaleetan, eta, jeneralean, gure etxe ondotik manifestazioak pasatzen ez diren arren, egun hartan etxe ondotik pasa ziren; manifestariek ama ikusi zuten autobus geltokian eta irainak esan zizkioten; anaiak ere arazoak izan zituen eskolan… Oso une gogorrak izan ziren. Aitak ere merezi zuen aitortzaren bat, manifestazioren bat alkatearen alde protestatzen zenbiltzan haien aldetik. Horregatik diot herritarren, herriaren, aitortza eskatzen dugula.\nOrain, ja, ez daukazu amorrurik?\nEz, orain ez. Etakide izandakoak dauzkat lankide, eta, bestalde, ezker abertzaleko kide batek lagundu zidan amorrua gainditzen, beste aldea ikusten…\nAipatzen duzun ezker abertzaleko kide hori zein da?\nNahiago dut publikoan ez esan.\nZelako harremana daukazu harekin?\nAutobideko Arrasateko ordainlekuan lan egiten dudanez, sarritan ikusten nuen pasatzen. Apurka-apurka, harremanak egiten hasi ginen. Hizketan. Ez dut gogoan nolatan, baina bat-batean elkartzen hasi ginen. Mezuak elkarri trukatzen… Gerora, sarri hitz egin dugu, luze. Nirekin oso ondo portatu da. Nire txikitako eta betiko lagunak baino askoz hobeto.\nAitarena gertatu zenean, lagun barik geratu nintzen. Inork ez zidan deitzen, bisitatzen, kalera ateratzeko gerturatzen. Bakarrik sentitu nintzen. Ezker abertzaleko beste honek, ostera, idatzi egiten dit, hedabideetan albiste bat ikustean deitu egiten dit, urtebetetze egunean zoriondu egiten nau… Edozein lagunek egin beharko lukeena. Beste ideia politiko batzuk ditu, baina partekatzen du mina eta lagundu dit beste sufrimendu batzuk ere ulertzen.\nArrasaten bizi zara, baina kalean-eta ibiltzen zara?\nGutxi. Hala ere, erabaki genuen Arrasaten bizi izaten jarraitzea, nahiz eta une batzuetan damutu. Gaur egun, berdin dit. Antxintxika egitera-eta ateratzen naiz, kalera ere bai, baina gutxi ibiltzen naiz Arrasaten, kalean zehar.\nEpaitua eta kartzelan dago zure aitaren hiltzailea, nahiz eta epaiketa polemikoa izan zen, berriro ere errepikatu behar izan zelako, froga faltarengatik.\nHura kartzelan ikusita, lasaiago nago.\nKonbentzituta zaude hura izan zela hiltzailea?\nHala diote lekukoek.\nMemoriaren Plazan aipatzen dira tortura kasuak edota kartzelan dauden senideak bisitatzeko ehunka kilometro egin behar izaten dituztenen testigantzak. Zer irizten diozu?\nEzker abertzaleko lagunarekin berba egin izan dut horren gainean, eta lagundu egin dit beste alde hori ere ezagutzen. Lehen, ez nuen ikusi ere egin gura. Orain, bai.\nEz dut pentsatu ere egiten horretan.\nEta aitak, zer pentsatuko zukeen zutaz?\nEz dakit nigandik harro egongo zen edo ez, ez dakit…\nZelakoa zen aita?\nLagunen oso laguna, pertsona ona, atsegin eta dibertigarria, beti txantxetan zebilen, beti laguntzeko edo faboreak egiteko gertu… Hau ez diot aita zelako, e, horrelakoa zen benetan.\nOlatz Etxabek eta zuk zeuk kontatutakoak kontatu ostean, ezberdin ikusiko zaituztete aurrerantzean herrian?\nNik uste dut baietz. Hitzaldiaren ostean, jende batzuen gertutasuna sumatu dut. Inoiz berba edo agurtu bako jendea hurbildu zitzaidan berbaldiaren ostean.\nArrasateko herriak, Udalak, inoiz ez du omenaldirik egin zure aitaren alde. Aitaren heriotzaren urteurrenean Alderdi Sozialistak antolatu ohi du ekitaldia. Faltan sumatzen duzu herriko erakunde nagusiaren inplikazioa?\nBai. Uste dut sufritu dugun guztiok jaso beharko genukeela aitortza moduko bat. Memoriaren Plaza bada hori, neurri batean, baina modu esplizituagoan jaso beharko genuke. Aitaren izena kale bati jartzeko eskaria egin genuen bere garaian, baina udalbatzak ez zuen onartu. Badakigu non gauden, eta, horregatik, ez genuen ustekabean jaso Udalaren erantzuna, baina ondo legoke halako aitortza bat egotea herriko erakunde nagusiak.


Barnetegi Teknologikoa Turismo - "Erabili teknologia berriak zure negozioa bultzatzeko" - Turismo Sektorea - Euskadi+innova\nBarnetegi Teknologikoa Turismo - "Erabili teknologia berriak zure negozioa bultzatzeko" - Turismo Sektorea\n2019/11/27: Zumaia (Gipuzkoa)\nBertaratzen direnek uler dezatela antolakundeek berehala hasi behar dutela urratsak ematen bide berri honetan, teknologia nola aprobetxatzen ari diren jakiteko eta nondik hasi behar duten erabakitzeko.\nEnpresei prestakuntza ematea IKTen erabilpenari eta aplikazioari buruz.\nAntolakundeen barnean teknologia berrien erabilpena bultzatzea.\n11:15-13:00 2. saioa\n14:30-17:00 3. saioa\n4 saio horietan alderdi hauek landuko dira eta kasu praktiko ugari aztertuko dira:\nSare sozialak - Onlineko marketina:\nZergatik egon behar dute negozioek sare sozialetan?\nEntzute aktiboaren garrantzia interneten eta sare sozialetan.\nZer diote nire enpresaz, zein aukera aprobetxa ditzaket?\nZer iritzi dute nire bezeroek nitaz? Hotel, landetxe, jatetxe eta abarren iritziei buruzko web guneak.\nElkarrizketa interneten. Planaren definizioa eta erabil ditzakegun tresnak: blogak, multimedia (bideoak eta argazkiak), sare sozialak (facebook, twitter...), bidaiarien sare sozialak, eta abar.\nNola neurtzen dugun gure presentzia interneten. Adierazleak eta tresnak.\nE-mail marketineko kanpainak, pertsona preskribatzaileak ala leialak nahi ditugu?\nIkusgarritasuna - Posizionamendua bilatzaileetan:\nPosizionamendu estrategia - SEO\nHizkuntzak & Nazioarteko Ikusgarritasuna\nBitartekariak (Booking, Atrápalo, Trivago, Kayak, ...) Lagunak ala etsaiak?\nMikrodatuak - Iritzien kudeaketa\nSalmenta kanal berriak\nDatu zehatzen analisiak\nZaintza lehiakorra - Beste tresna batzuk:\nZaintza teknologikoaren prozesua. Tresnak.\nAlertak eta edukien sindikazioa.\nOnlineko ospearen kudeaketa: Jomugak eta Establezimenduak\nTurismo sektorearentzako soilik - Beteta\nPrezioa:\t20 €\nAgentzia koordinatzailea: Basquetour\nTelefonoz: 94 607 75 98\nE-mail bidez: info@basquetour.eus


Web orri interesgarriak - Kalaka!\nHainbat blog ezberdin ikusi ondoren interesgarriak izan daitezkeen blog batzuen azterketa egin dut.<?xml:namespace prefix = o ns = "urn:schemas-microsoft-com:office:office" />\nLehena erropa zaleentzat dago zuzenduta (www.for.es). Honetan, For dendaren prenda ezberdinak ikus daitezke hauen argazki ugari baitaute. Web orri honen diseinua oso egokia da, menua argi dagoelako. Gainera, orriaren seriotasuna apurtzen du kolore naranja batekin.\nHorretaz aparte, ikus-entzunezko ikasketekin eralzioa duen bloga aurkitu dut (www.arteyfotografia.com) . Blog honek lehenago aipatutakoaren baino egitura modernoagoa du sarrerako orria 4 laukitan banatzen delako. Gainera, menu argia dauka goiko aldean eta argazkietaz osatuta dago. Honek ere, ondo ezberdintzen ditu web orriaren sekzio ezberdinak.\nMusika baldin bada zuen gustuko artea (www.espaciomusica.com) erabilgarria da benetan. Blog honen egitura oso argia eta txukuna da. 3 zutabez osaturik dago non testu motzak ageri diren. Blogaren izena oso egitura modernoa du. Beraz, musika baldin bada zuen zaleetasunetariko bat gomendagarria da.\nMusika bezain aberasgarria da bidaiatzea. Horregatik, honi buruzko web orria bilatu dut (www.marsans.es). Bertan, edozein bidai motatako informazioa aurki dezakegu era eroso baten bidez . Orri honek, kolore bizi eta ilunak nahasten ditu informaltasun puntu bat eman nahian, beti ere, formaltasun puntua mantenduz. Egitura, oso argia du beste bidai web orriekin alderazten baldin badugu. 3 zutabez dago osatuta eta parrafo motzak erabiltzen ditu, informazio zehatza bertan ageriz.\nAzkenik, literatura gustokoa dutenentzat http://irakurketatailerra.mundua.com . Bertan, liburu ezberdinei buruzko kritikak eta gomendioak ageri dira modu argi eta zehatzean. Atal ezberdinez osatzen da eta gainera lehenago argitaratutako artxiboak daude. Oso erraza da informazioa bilatzea web orri honen bitartez irakurterraza delako. Gainera fondo txuria erabileraren bidez irakurgarritasun hori errazten du.\nAurretik aipatutako orri guzti hauek gustokoak izatea espero dut, eta baita interesgarriak ere.\negitura orri web


Ikasturtea agurtzeko kantu klasikoak eta modernoak - Plaentxia.eus\nIkasturtea agurtzeko kantu klasikoak eta modernoak\nUbane Madera 2018-06-20 10:43\nMusika eskolako ikasleak eta irakasleak iazko kontzertuan.\nSoraluzeko Musika Eskolako 50 bat ikaslek ikasturte amaierako kontzertua egingo dute gaur, 18:30ean hasita, frontoian. Kantu klasikoak eta modernoak uztartuko dituzte, instrumentuen arteko nahasketa bereziak ere eginez. Besteak beste, amaieran Ametsak ez dauka mugarik Dragoi Bola marrazki bizidunen kantua interpretatuko dute.\nerry Lee Lewis-en rock and rolla, Berri Txarrak taldearena, marrazki bizidunetako kantuak, Fonsiren reggaetoi motela (sorpresaren batekin), txistu doinu klasikoak, Selena Gomezen kantuak, Tronu Jokua (Game of Thrones) telesailekoak… denetik joko dute gaur Soraluzeko Musika Eskolako ikasleek ikasturte amaierako kontzertuaren baitan.\nTalde handietan, zein txikietan joko dituzte kantuak 50 bat ikaslek, irakasleen laguntzarekin: “Metal taldeak, txistularien taldeak, abesbatzak pare bat abesti interpretatuko ditu, trikitia baxuarekin eta abeslariekin nahastuko dute… kantu klasikoak eta modernoak izango dira”, esplikatu du Domentx Uzin irakasleak.\nGaurko kontzertuaren ondoren, oporrak hartuko ditu Soraluzeko Musika Eskolak, baina atsedenik ez, ze Nagusien Danborradarako piezak prestatzen hasiko dira.\nZentzu horretan, aurten berritasuna izango dute danborradari laguntzen irteten diren musikarien artean, gainera: Bergarako bandatik etorriko diren zazpi bat musikarekin batera, Eibarko bandako beste horrenbeste musikari gazte ere etorriko dira laguntzera soraluzetarrei.


Clínica de la Asunción -Clínica de la Asunción\nOsasun gaiak Asuncion Klinikaren ekimen bat da. Helburua Tolosaldeko biztanleak\ngaixotasunak eta trastorno normalak.\nAsuncion Klinika lehen mailako zentru pribatua da Tolosaldea eskualdeko\nospitalearen osasun zerbitzua eskaintzen du.\nAsuncion Klinikak hainbat zentro mediko ditu, eskaintzen duen osasun zerbitzua\nzabaldu eta hobetzeko: Belate (Tolosa), Andoain, Ordizia, Bidasoa\nGaixo kronikoari arreta\nGaixo kronikoen zaintzan ikerketaren apustu egiten dugu, gaixotasuna atzeratu\neta egon daitezkeen arriskuetara aurreratzeko\nKudeaketa ekoefizientea, osasun-dibulgazio zuzena eta bezeroen zerbitzua hobetzen\nlagunduko duen inbertsioak.\nBerrikuntza osasunaren zerbitzuan\nI+G+B proiektuak sustatzen ditugu, eta inguruko osasun sektorearen abangoardian\n“Epe luzerako helburua ikuspuntu energetikotik instalakuntza autojasangarriak izatea da”\nGaur, ekainak 5, Ingurugiroaren Munduko Eguna ospatzen da. Data horrekin bat eginda Asunción Klinikako Zuzendari Kudeatzaile Iñigo Dendalucereki hitz egin dugu etorkizunean Klinika autojasangarri bat izateko helburuarekin abiarazi diren neurrien inguruan. Zertan datza Asunción Klinikak Inguruarekiko duen konpromisoa? Ekoscan ziurtagiria […]\nAsunción Klinikak Osasuna Kalean kanpaina abiatu du, osasuneko dibulgazioa herritarrengana iritsarazi eta ezagutzak zabaltzeko\nAsunción Klinikako hiru erizainek SEPARren 52. Kongresuan aurkeztuko dute inhalagailuen erabilerari buruzko posterra\nDatorren ekainean David Bello, Marian Etxebarria eta Leire Rajado erizainak SEPAR Sociedad Española de Neumología-ren 52. Kongresuan izango dira. Han, “Valoración del Manejo de los Inhaladores por el Pèrsonal de Enfermería en Una Planta de Hospitalización” posterra aurkeztuko dute. Iragan astean gauza bera egin zuten posterrarekin eta bertatik ateratako ondorioekin, Klinikako Ekitaldi Aretoan.\nAsunción Klinikako traumatologo Arturo Díaz eta Elías Javierrek ‘Artrosis: causas, consecuencias y tratamiento’ hitzaldia eskainiko dute ostegunean\nArturo Díaz eta Elías Javierrek artrosiari buruzko hitzaldia eskainiko dute datorren ostegunean, maiatzak 2, Topicen 18:30etatik aurrera. Gaixotasun horrek biztanleriaren egunerokoan duen eragina landuko dute.\n‘Aukeratu ez erre filtroa’ argazki lehiaketan parte hartuko du Klinikak, irabazlearen saria eskainiz\nAsunción Klinikak ‘Aukeratu ez erre filtroa’ lehiaketan parte hartuko du beste urtebetez, eta berak eskainiko du saria. Maiatzaren 26ra arte irekita egongo da parte hartzeko epea.\n“Gure haurrei ez zaie buruan sartuko emakumea izate hutsagatik diskrimatua izatea”\nMaite López Deogracias eta María Caballero emakumeak dira, amak, sendagileak eta norbere espezialitateko, Kirurgia Orokorreko eta Analisi Klinikoen Laborategiko buruak. Faktoreen hurrenkerak emaitza aldatzen ez duen arren, gaur egun tasun horiek uztartu eta hori bateragarria dela ulertaraztea lan ikaragarria da oraindik ere. Eta hala jarraitzen duen artean, martxoaren 8 bakoitza Emakumeen Nazioarteko Egun gisa ospatzeak zentzua izango du. Haiekin hitz egin dugu emakumeen lidergoaz, aurreiritziez, eta genero etiketadun osasun espezialitateez.\nElixabete Ocaña, Asunción Klinikako Berdintasun Kontseiluko Presidentea: “Gure pertsonalaren %80 emakumezkoa da”\nAsunción Klinikak Osasun Gaiak kanpainak jarri ditu martxan osasunaren gaineko ezagutza zabaltzeko


Mundu Globalerako Filosofia Masterra - master - UPV/EHU\nMundu Globalerako Filosofia Masterra\nGlobalizazioaren ezaugarria izan da pertsonen gaur egungo bizitzaren arlo guztietan emandako interkonexioen azelerazioa. Hala, errotik eraldatu da harremanen eta gizarte transakzioen espazioaren antolamendua, eta nazioz gaindiko fluxuak eta sareak sortu dira jarduera, elkarrekintza eta boterearen erabilerari dagokienez. Hala ere, ezin ditugu utzi hezkuntza eta balio zibikoak merkatu globalizatzailearen joko hutsaren mende, lehiakortasuna baita nagusi hor.\nTestuinguru horretan gaudelarik, “Mundu Globalerako Filosofia” masterra ikerketarako master gisa planteatzen da, globalizazioaren gainean filosofiatik eta hezkuntza sistematik gogoeta egiteko beharrari erantzun behar baitzaio. Izan ere, ulertu beharra dago egun jakintzaren komunitateak eraldaketarako duen zentzua, baldintzak eta eginkizuna.\nProgramak Kanten gai klasikoaren diziplinarteko azterketa berri bat egitea eskatzen du alderdi hauei buruz: zer ezagutzen dugun, nola jokatu behar dugun, gizakia zer den eta zer espero dezakegun aldaketa eta eraldaketa globalen aurrean. Galdera horietaz jarduten da, masterraren gaiak tratatzean, ikuspegi filosofiko-humanistiko kritiko eta analitiko batetik, baita gizarte erantzukizuna aintzat harturik ere.\nTitulu honek sarbide zuzena ematen du “Globalizazioa Aztergai: Erronkak eta Diziplinarteko Erantzunak” doktorego programarako.\nAurrez aurreko prestakuntza Latinoamerikan, UPV/EHUko irakasleak filosofiako hainbat arlotan.\nDoktorego ikasketak UPV/EHUn egiten jarraitzeko aukera izango duzu.\nIkuspegi kritikoa eta eraikitzailea lortuko duzu Latinoamerikan gero eta handiagoa den globalizazio prozesuaren eta berorren garapenaren gainean.\nPrestakuntza bat jasoko duzu, zeinetan globalizazio prozesuaren ardatza gizakia baita balio unibertsaletan oinarritutako eragile aktibo gisa.\nIrakaskuntza akademikoa eta ez-akademikoa.\nTeknikari gisa nazioarteko lankidetzarako erakundeetan.\nEremu hauetako erakunde publiko eta pribatuetako langile: hezkuntza, komunikazioa, giza eskubideen babesa eta sustapena, informazio sistemen demokratizazioa.